‘Maliwat Paagi sa Pagbago kan Pag-iisip.’—Roma 12:2, NW | Pag-aadalan\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kazakh Kikuyu Kinyarwanda Kirghiz Kirundi Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Maliwat kamo paagi sa pagbago kan saindong pag-iisip.”—ROMA 12:2, NW.\nTaano ta kaipuhan na maliwat an gabos na Kristiyano?\nAnong pagliliwat an dapat na gibuhon kan lambang Kristiyano?\nPaano kita magigin mapanggana sa paggibo kan kinakaipuhan na pagliliwat?\n1, 2. Paano kita naiimpluwensiyahan kan paagi nin pagpadakula sa sato asin kan palibot niyato?\nGABOS kita naiimpluwensiyahan na marhay kan paagi nin pagpadakula sa sato asin kan palibot niyato. May istilo kita nin pagbado; may mga klase nin kakanon na gusto ta; may partikular kitang paagi nin paghiro. Taano? An sarong dahilan iyo an impluwensiya kan mga tawo sa palibot ta asin an kamugtakan niyato sa buhay.\n2 Pero, may mga bagay na mas mahalaga nanggad kisa sa istilo nin pagbado asin klase nin kakanon na gusto ta. Halimbawa, pinadakula kita na tinutukduan na may mga bagay na tama saka akseptable asin may mga bagay na sala saka bakong akseptable. Sa dakul sa mga bagay na iyan, an mga tawo igwa nin sadiring opinyon asin nagkakalain-lain sinda. Puwede pa nganing mahiling sa satong mga pinipili kun ano an sinasabi kan satong konsiyensiya. Sinasabi kan Bibliya na sa parati ‘an mga Hentil [o, mga tawo kan mga nasyon] na mayo kan katugunan naggigibo kan nasa katugunan siring sa saindang namamatian.’ (Roma 2:14) Pero, nangangahulugan daw ini na sagkod na mayo nin espesipikong ley hali sa Diyos, puwede tang sunudon na sana an mga paagi asin pamantayan na satong kinagimatan asin na sinusunod kan kadaklan na tawo sa satong lugar?\n3. Ano an duwang dahilan kun taano ta an mga Kristiyano dai basta nagsusunod sa mga paagi asin pamantayan na inaako kan kadaklan?\n3 Igwa nin kisiyera duwang importanteng dahilan kun taano ta bakong arog kaiyan sa mga Kristiyano. Inot, pinapagirumdom kita kan Bibliya: ‘Igwang dalan na garo matanos sa tawo, tara an saiyang luwasan mga dalan nin kagadanan.’ (Tal. 16:25) Huling bakong perpekto, mayo kita nin lubos na kakayahan na maaraman kun ano talaga an kapakipakinabang tanganing magiyahan niyato nin daing kasala-sala an satong mga lakad. (Tal. 28:26; Jer. 10:23) Ikaduwa, ipinapahiling kan Bibliya na an dalagan nin mga bagay asin an mga pamantayan kan kinaban minamaniobra asin kontrolado ni Satanas, an ‘diyos kan kinaban na ini.’ (2 Cor. 4:4; 1 Juan 5:19) Kaya, kun gusto niyatong makamtan an bendisyon asin pag-uyon ni Jehova, kaipuhan na sunudon ta an konseho sa Roma 12:2.—Basahon. *\n4. Ano an pag-uulayan ta sa artikulong ini?\n4 May mahahalagang punto sa Roma 12:2 na maninigo tang tawan nin maingat na atensiyon. (1) Taano ta kaipuhan niyatong “maliwat”? (2) Ano an kalabot sa pagliliwat na ini? (3) Paano kita puwedeng maliwat? Pag-ulayan niyato an mga hapot na ini.\nTAANO TA KAIPUHAN NIYATONG MALIWAT?\n5. Para kiisay an mga sinabi ni Pablo sa Roma 12:2?\n5 An surat ni apostol Pablo sa mga taga Roma bakong para sa mga daing pagtubod o sa gabos na namamanwaan duman, kundi sa mga kapwa niya linahidan na Kristiyano. (Roma 1:7) Sinadol niya sinda na maliwat asin ‘dai na magpamolde sigun sa sistemang ini nin mga bagay.’ Para sa mga Kristiyano sa Roma kan panahon na idto, mga 56 C.E., kaiba sa ‘sistema nin mga bagay’ an mga pamantayan, kostumbre, paggawi, asin istilo na sinusunod kan mga taga Roma. An paggamit ni Pablo kan pananaram na “dai na” nagpaparisa na an iba sa sainda impluwensiyado pa man giraray kan sistemang iyan nin mga bagay. Sa anong klaseng mga impluwensiya kan sistemang iyan napaatubang an mga tugang niyato kan panahon na idto?\n6, 7. Kan panahon ni Pablo, taano ta an mga Kristiyano sa Roma nadipisilan huli sa paagi nin pamumuhay asin pagsamba kan mga tawo duman?\n6 Sa ngunyan, parating nahihiling kan mga turistang nagduduman sa Roma an kagabaan kan mga templo, lulubngan, monumento, arena, teatro, asin iba pa. An iba diyan kaidto pang inot na siglo ginibo. An mga natadang iyan kan mga estruktura kaidto nagtatao sa sato nin pakasabot manungod sa paagi nin pamumuhay asin pagsamba kan mga tawo sa suanoy na Roma. Mababasa ta man sa mga libro nin kasaysayan an manungod sa mga labanan nin mga gladyador, karera nin mga karwahe, asin manlain-lain na drama saka pasali na an mga nag-aakto nagkakanta asin nagbabayle, na an iba diyan malaswa. An Roma saro man na mauswag na sentro nin komersiyo, kaya kadakul nin oportunidad na mag-asenso sa materyal.—Roma 6:21; 1 Ped. 4:3, 4.\n7 Sa ibong kan dakul na templo asin kadakul na diyos, an mga taga Roma dai midbid sa pagkaigwa nin tunay asin personal na relasyon sa sinasamba nindang mga diyos. Sa sainda, an relihiyon sa panginot kompuwesto nin mga ritwal—kun may iminumundag, ikinakasal, asin ilulubong—na parte kan saindang palakaw sa sosyedad. Maiimahinar nindo kun gurano nadipisilan an mga Kristiyano sa Roma huli sa gabos na iyan. Arog kaiyan an kinagimatan kan dakul sa sainda, kaya malinaw na kaipuhan nindang maliwat tanganing magin tunay na Kristiyano, asin an pagliliwat na iyan dai natatapos sa aldaw kan saindang bawtismo.\n8. Taano ta an kinaban peligrosong lugar sa mga Kristiyano ngunyan?\n8 Arog kan Roma, an kinaban ngunyan peligroso man sa nagdusay na mga Kristiyano. Taano? Huli ta an espiritu kan kinaban risang-risa sa dakul na paagi. (Basahon an Efeso 2:2, 3; 1 Juan 2:16.) Aroaldaw kitang bantad sa mga mawot, kaisipan, pamantayan, asin moralidad kan kinaban, kaya pirmi kitang namemeligro na magin kabtang kaiyan. Huli kaini, talagang kaipuhan tang sunudon an ipinasabong na konseho na ‘dai na magpamolde sigun sa sistemang ini nin mga bagay’ asin “maliwat.” Ano an dapat niyatong gibuhon?\nANO AN KAIPUHAN NA MALIWAT?\n9. Bago nagin kuwalipikado sa bawtismo, anong mga pagbabago an ginibo kan dakul?\n9 Pag an saro nag-aadal asin nag-aaplikar kan katotoohan sa Bibliya, siya nag-uuswag na sa espirituwal. An pag-uswag na ini mahihiling sa paggibo niya nin mga pagbabago sa saiyang buhay basado sa nanunudan niya. Tinatalikdan niya an mga kaugalian nin palsong relihiyon saka an bakong marahay na mga ugali niya asin pinapatalubo an arog-Cristong personalidad. (Efe. 4:22-24) Nauugma kitang mahiling na ginatos na ribo an naggigibo kan siring na pag-uswag taon-taon asin nagigin kuwalipikado sa bawtismo bilang simbolo kan saindang pagdusay ki Jehova Diyos. Siguradong nagpapagaya-gaya ini sa puso ni Jehova. (Tal. 27:11) Pero, marahay na pakaisipon ta: Ini sana daw an mga pagbabago na kaipuhan gibuhon?\nDakul an kaipuhan na lumuwas sa kinaban ni Satanas asin maliwat (Hilingon an parapo 9)\n10. Ano an pagkakalain kan pagliliwat asin pag-uswag o pagigin mas marahay?\n10 An totoo, urog pa sa pag-uswag o pagigin mas marahay an kalabot tanganing masabi na an saro naliwat. An sarong produkto puwedeng tatakan o ianunsiyo na “improved,” o ginibong mas marahay, pero bako man talaga iyan bagong produkto. Tibaad dinagdagan iyan nin saro sanang bagong sangkap, asin pinagayon an patos. Mapadapit sa terminong “maliwat,” an Vine’s Expository Dictionary nagpapaliwanag: “Ipinapahiling sa Roma 12:2 an pagkakalain kan pagigin namolde sa pangluwas sigun sa mga bagay kan panahon [o sistema nin mga bagay] na ini asin kan pagigin naliwat (o nabago) sa panglaog paagi sa pagbabago kan kaisipan sa tabang kan kapangyarihan kan Banal na Espiritu.” Kaya an pagliliwat na dapat gibuhon nin sarong Kristiyano bako an basta pagtalikod sa maraot na mga gibo, bakong marahay na pananaram, asin imoral na paggawi. An iba na mayo nin kaaraman sa Bibliya maski paano naghihinguwa na likayan iyan. Kun siring, ano an kalabot sa pagliliwat na dapat mangyari sa mga Kristiyano?\n11. Base sa sinabi ni Pablo, sa anong paagi mangyayari an pagliliwat?\n11 “Maliwat kamo paagi sa pagbago kan saindong pag-iisip,” an isinurat ni Pablo. An “pag-iisip” nanunungod sa satong kakayahan na mag-isip. Pero arog kan pagkagamit sa Bibliya, kaiba diyan an satong kaisipan, kakayahan na mangatanusan, asin mga bagay na gusto niyatong isipon. Sa kapinunan kan surat ni Pablo sa mga taga Roma, ilinadawan niya an mga tawo na nagpapahiling nin ‘pag-iisip na masumbikal’ o dai inuuyunan. Nagpaparagibo sinda nin ‘kabikuan, karatan, pagkaara, karaksutan, kaurihan, paggadan, pag-iriwal, kadayaan,’ asin iba pang nakakadanyar na mga bagay. (Roma 1:28-31) Masasabutan niyato kun taano ta an mga may arog kaiyan na kinagimatan asin nagin mga lingkod nin Diyos sinadol ni Pablo na “maliwat” asin ‘baguhon an saindang pag-iisip.’\n‘An gabos na kaanggutan asin kaungisan asin karibukan patin rilibakan magkaharali sa saindo.’—Efe. 4:31\n12. Ano an nahihiling mong kaisipan kan kadaklan na tawo sa ngunyan, asin paano an kaisipan na iyan puwedeng magtao nin peligro sa mga Kristiyano?\n12 Makamumundo ta kita napapalibutan nin mga tawo sa kinaban na arog kan ilinadawan ni Pablo. Posibleng marhay na iniisip ninda na an pag-insistir na sunudon an mga pamantayan asin prinsipyo sarong bagay na makaluma o istriktuhon man. Pinipili nin dakul na paratukdo asin magurang na dai mag-istrikto asin uyon sinda sa “liberal” na kaisipan. Para sa sainda, an gabos na bagay nakadepende sa pagmansay nin saro; mayo talaga nin eksaktong tama o sala. Dawa an dakul na naghihingakong relihiyoso nag-iisip na may libertad sindang gibuhon kun ano an sa hiling nindang tama, na mayo nin ano man na obligasyon na sunudon an Diyos asin an saiyang mga tugon. (Sal. 14:1) An kaisipan na ini puwedeng magtao nin dakulang peligro sa tunay na mga Kristiyano. An mga dai nagmamaan puwedeng mag-isip man nin arog kaiyan dapit sa teokratikong mga areglo. Tibaad habo na nindang magsunod sa mga areglo sa kongregasyon asin magreklamo pa ngani manungod sa ano man na bagay na dai ninda gusto. O tibaad dai sinda gayong uyon sa konsehong basado sa Bibliya mapadapit sa libangan, paggamit nin Internet, asin pagkua nin halangkaw na edukasyon.\n13. Taano ta maninigo niyatong siyasaton an satong sadiri kun ano talaga kita sa laog?\n13 Kaya, tanganing dai na kita mamolde kan kinaban na ini, kaipuhan tang siyasaton kun ano talaga an satong kairairaruming kaisipan asin sabuot, mga pasuhan, asin mga pamantayan. An mga bagay na iyan tibaad dai aram kan iba. Puwedeng sabihon kan iba na marahay an ginigibo ta. Pero, kita sana an nakakaaram kun baga an nanunudan niyato sa Bibliya talagang tinutugutan ta na liwaton kita asin padagos pang liwaton may koneksiyon sa importanteng mga bagay na iyan.—Basahon an Santiago 1:23-25.\nKUN PAANO NANGYAYARI AN PAGLILIWAT\n14. Ano an makakatabang sa sato na maaraman an mga pagbabago na kaipuhan tang gibuhon?\n14 Kalabot sa pagliliwat an satong puso, o kun ano kita sa laog, kaya tanganing maliwat iyan, kaipuhan na mataros iyan sagkod sa kalaog-laugi. Ano an makakatabang sa sato sa bagay na ini? Kan manudan ta an kahagadan ni Jehova sa sato na kauyon kan saiyang katuyuhan na nasa Bibliya, an satong reaksiyon sa nababasa ta diyan naghahayag kun ano an nasa puso ta asin kun anong mga pagbabago an kaipuhan tang gibuhon tanganing humiro kauyon kan “perpektong kabutan nin Diyos.”—Roma 12:2; Heb. 4:12.\n15. Anong klaseng pagliliwat an nagigin resulta kan pagmolde ni Jehova?\n15 Basahon an Isaias 64:8. An ilustrasyon na ginamit ni propeta Isaias nagtatao sa sato nin mahalagang punto na maninigong pag-isipan. Paano kita, an laboy o dalipay, minomolde ni Jehova, an Paragibo nin Kuron? Siyertong dai niya kita binabago sa pisikal, halimbawa baga, tanganing tawan nin mas magayon na itsura o hawak. An pagsasanay na itinatao ni Jehova bakong pisikal kundi espirituwal. Kun nagpapamolde kita sa saiya, magkakaigwa kita nin pagliliwat sa laog, o sa espirituwal—an mismong kaipuhan ta tanganing malabanan an mga impluwensiya kan kinaban. Paano kita minomolde ni Jehova?\n16, 17. (a) Iladawan kun ano an ginigibo nin paragibo nin kuron sa ginagamit niyang dalipay tanganing makagibo nin magayon na klase nin lalagan. (b) Paano an Tataramon nin Diyos nakakatabang sa sato na maliwat tanganing kita magin mahalagang marhay ki Jehova?\n16 Tanganing makagibo nin magayon na klase nin lalagan na dalipay, an paragibo nin kuron naggagamit nin de kalidad na dalipay. Pero, may duwang bagay na kaipuhan niyang gibuhon. Inot, an dalipay kaipuhan na hugasan tanganing mahali an ano man na ati o mineral. Dangan, an dalipay kaipuhan na salakan nin tama sanang tubig asin masahon tanganing dai magbago an korte kaiyan pagkatapos na mamolde.\n17 Tandaan na an tubig ginagamit tanganing linigan an dalipay asin tanganing magin tama an pagkasarama saka pagkayumhok kaiyan para magibo iyan na sarong lalagan, saro na primera klase pa ngani. Nahihiling daw niyato an kaagid na papel kan Tataramon nin Diyos sa satong buhay? Makakatabang iyan sa sato na mahali an dati niyatong paagi nin pag-iisip, kan dai pa niyato midbid an Diyos, asin maliwat tanganing kita magin mahalagang marhay sa paghiling niya. (Efe. 5:26) Isip-isipon kun gurano kadakul na beses kitang sinasadol na basahon an Bibliya aroaldaw asin magin regular sa pag-atender sa Kristiyanong mga pagtiripon, kun sain pinag-aadalan an Tataramon nin Diyos. Taano ta dinadagka kita na gibuhon iyan? Huling sa paggibo kaiyan, nagpapamolde kita ki Jehova.—Sal. 1:2; Gui. 17:11; Heb. 10:24, 25.\nAn pagliliwat matabang sa saimo na atubangon an problema sa mas marahay na paagi kisa kan dati (Hilingon an parapo 18)\n18. (a) Kun gusto niyatong maimpluwensiyahan asin maliwat kan Tataramon nin Diyos, taano ta mahalagang marhay an paghurop-hurop? (b) Anong mga hapot an puwedeng makatabang sa sato?\n18 Tanganing maliwat kita kan Tataramon nin Diyos, urog pa sa regular na pagbasa asin pag-adal kan Bibliya an kaipuhan. Dakul na tawo an nagbabasa man kan Bibliya sa pana-panahon kaya medyo pamilyar na sa sinasabi kaiyan. Posibleng may nakaulay ka nang arog sa sainda sa ministeryo sa langtad. An iba igwa pa ngani nin tuom na mga teksto sa Bibliya. * Pero, posibleng dikit sana an epekto kaiyan sa saindang pag-iisip asin pamumuhay. Ano an kulang? Tanganing maimpluwensiyahan asin maliwat kan Tataramon nin Diyos an sarong tawo, dapat na tugutan niyang makaabot iyan sa kalaog-laugi kan saiyang puso. Kaya, kaipuhan tang magtao nin panahon tanganing hurop-hurupon an satong nanunudan. Marahay na haputon niyato an satong sadiri: ‘Kumbinsido daw ako na bako ining basta sana katukduan nin relihiyon? May nahiling daw akong patunay na iyo ini an katotoohan? Apuwera diyan, naghahanap daw ako nin mga paagi tanganing ikaaplikar sa buhay ko an sakong nanunudan imbes na mansayon sana iyan bilang sarong bagay na puwede kong itukdo sa iba? Namamatian ko daw na personal na nakikipag-ulay sa sako si Jehova?’ An pag-isip-isip asin paghurop-hurop sa mga hapot na ini makakatabang sa sato na mapararom an satong mga namamatian para ki Jehova. Urog niyato siyang mamumutan. Kun an puso napapahiro nin arog kaiyan, masunod na an positibong mga pagbabago.—Tal. 4:23; Luc. 6:45.\n19, 20. Anong konseho sa Bibliya an matao sa sato nin tunay na pakinabang kun iaaplikar ta?\n19 An regular na pagbasa asin paghurop-hurop kan Tataramon nin Diyos mamotibar sa sato na ipadagos an posibleng marhay na nagibo na niyato maski paano: ‘Halion an daan na pagkatawo sagkod an mga gibo kaiyan, asin magsulog kan bagong pagkatawo, na binabago [paagi] sa pakasabot.’ (Col. 3:9, 10) Iyo, padagos kitang magigin mapanggana miyentras na nasasabutan ta an tunay na kahulugan asin kahalagahan kan Tataramon nin Diyos. An bagong Kristiyanong personalidad na resulta kaiyan matabang sa sato na maprotektaran laban sa tusong mga pakana ni Satanas.\n20 ‘Siring sa mga aking makinuyog, dai kamo magsunod sa saindong mga inot na hurot,’ an pagirumdom sa sato ni apostol Pedro, kundi ‘magin banal kamo sa gabos nindong pamumuhay.’ (1 Ped. 1:14, 15) Kun gigibuhon ta an satong pinakamakakaya tanganing mahali an dati tang kaisipan saka ugali asin tutugutan niyato na kita maliwat, maako kita nin mga bendisyon, arog kan mahihiling ta sa sunod na artikulo.\n^ par. 3 Roma 12:2 (NW): “Asin dai na kamo magpamolde sigun sa sistemang ini nin mga bagay, kundi maliwat kamo paagi sa pagbago kan saindong pag-iisip, tanganing mapatunayan nindo sa saindong sadiri kun ano an marahay asin inaako patin perpektong kabutan nin Diyos.”\n^ par. 18 Hilingon an halimbawa na nasa An Torrengbantayan na Pebrero 1, 1994, pahina 10, parapo 7.


Pagklase sa modular learning desbentaje sa estudiantes\nAn Department of Education (DepEd) nagpahayag na dapat maibalik na an normal na klase sa mga classroom o sa paagi kan face-to-face classes (F2F) alagad mantang an problema kan ibang mga magurang kulang sa pagka-aram nganing matabangan an saindang estudiantes sa modular learning.\nIni an nagkapera sanang problema kan mga paratukdo nganing mapaangat an edukasyon dawa panahon nin pandemya mantang sa face-to-face classes pabor sa paratukdo ta igwang ‘‘interaction’’ naipapaliwanag an mga ideya sa mga estudiantes asin naheheling an saindang kakayahan sa pag-adal.\nSi Dr. Sueño Luzada, assistant division superintendent kan DepEd Camarines Sur nagpahayag sa tahaw kan dai pang kasegurohan kun nuarin ibabalik an in-person classes huli ta sa ngunian consideradong apektado an pag-adal kan mga estudiantes huli kan pandemya.\nNagkapera nang mga escuelahan sa mga escuelas publica sa Camarines Sur an enot nang nagpuon kan saindang limited face-to-face classes alagad kinancelar huli kan bigla naman na paglangkaw kan coronavirus disease kan bulan nin Enero 2022.\nDawa nag-aatubang sa krisis sa virus, an DepEd maandam man giraray kan expanded face-to-face classes nganing preparado kun mawara na an problema sa nasyon.\nSainda man giraray na iimplementar an health protocols kan national IATF asin kabale na digdi an pagpadagos na mabakunahan an mga paratukdo na dai pang bakuna nin vaccine laban sa virus.\nSa ngunian an Camarines Sur nasa alert level 3 sa Covid-19 mantang iyo an perming may halangkaw na caso sa virus base sa mga pinapaluwas na datus kan Departamento de Salud sa Bicol. (dpa)


Portal:Siyensya - Wikipedia\nAn Portal kan Siyensya\nAn siyensya (gikan sa Kastila: ciencia, Ingles: science, Tagalog: agham) iyo an sistematikong proseso sa pagguno nin kaaraman asin an organisadong parte kan kaaraman na naguno sa paaging ini.\nAn siyentipikong proseso iyo an sistematikong pagguno nin mga bagong kaaraman manungod sa sarong sistema. Harus, an siyentipikong paagi (scientific method) iyo an sistematikong pagguno, asin an natural sagkod manlainlain na parte kaini an saiyang sistema. An siyensya iyo pigbibisto man na an siyentipikong kaaraman na sistemikong naguno nin mga siyentipiko.\nAn etanol (Ingles: ethanol, ethyl alcohol), inaapod man na granyulang alkohol, inumong alkohol, ispirito, o simple bilang alkohol, iyo sarong organikong kimikal na kompuwesto. Ini iyo sarong simpleng alkohol na may kimikal na pormula na C2H6O. An pormula pwede man masurat bilang CH3-CH2-OH o C2H5OH (sarong ethyl na grupo na nakasugpon sa hydroxyl na grupo), sagkod pigpapalipot man bilang EtOH. An etanol iyo sarong bolatilo, marikas magkalayo, mayong kulay na likido na may kadikit na karakter na parong. Ini iyo sarong sikoaktibo na substansya, rekreaksyunal na droga, sagkod an aktibong salak sa mga inumong alkoholiko.\nAn etanol iyo natural na nahihimo sa paagi nin permentasyon kan asukar gamit an yeast o sa petrokimikal na proseso arug kan "ethylene hydration". Igwa man ini nin aplikasyong medikal arug kan pagigin antiseptiko sagkod disinpektant. Piggagamit man ini bilang kimikal na panunaw sagkod sa sintesis nin mga organikong kompuwesto. An etanol iyo saro man na alternatibong panggatong na ginikanan.\nItom na labot\nObserbatoryo kan Manila\nMga test tube na may laog na mga solusyon nin pH 1–10 na pigkulayan gamit an sarong indicator.\nHiganteng mosaiko kan Hubble sa Crab Nebula, na iyo sarong tada na supernova\nNobyembre 2007 — Namokna an Kategorya:Siyensya sa Bikol Wikipedia\nEnero 2021 — Namokna an WikiProyekto Siyensya sa Bikol Wikipedia, an pinakaenot asin solamenteng proyekto manungod sa siyensya sa katutubong tataramon sa Filipinas\nMarso 2021 — Nakisumaro an siyentipikong komunidad sa WikiGap Philippines 2021 kun sain nahaman an mga biyograpiya kan manlainlain na Filipinang siyentista arug ni María Orosa asin iba pa.\nAbril 2021 — Sa pagkamokna kan WikiProyekto Gastronomiya, pigbisto an signipiko kan siyensya sa mga pagkakan asin inomon.\nMayo 2021 — Namokna an WikiProyekto Matematika, an pinakaenot na aking proyekto kan WikiProyekto Siyensya. Mawot kan proyektong ini na magmokna nin mga artikulo dapit sa matematika - na iyo sarong suway na asignatura sa mga eskwelahan kaysa sa siyensya. Sa depinisyon, sarong lado kan siyensya an matematika kaya an Kategorya:Matematika iyo yaon sa irarom kan Kategorya:Siyensya.\nHunyo 19, 2021 — Sa Philippine Institute of Chemical Engineers - Junior Chapter Luzon (PIChE-JCL) Fair 2021, naipresenta ni Ralffralff an saiyang pagboluntaryo bilang paraambag sa Bikol Wikipedia urog na an WikiProyekto Siyensya bilang parte kan ulayon na "Chemical Engineers and the Food & Beverage Industry". An kasibotan iyo pig-atendiran nin mga estudyante kan B.S. Chemical Engineering gikan sa bilog na Luzon sa Zoom.\nAgosto 2021 — Namokna an Portal kan Siyensya sa Bikol Wikipedia\nKinua sa "https://bcl.wikipedia.org/w/index.php?title=Portal:Siyensya&oldid=213467"\nHuring binago an pahinang ini kaitong 3 Setyembre 2021, alas 14:17.


Publisher: Dynamite Entertainment Release: Oct 2019 - Present Issues: 21 Collected Volumes: 1 Critic Reviews: 46\nPulled By (9)\n#21 Tom Sniegoski Kewber Baal\n#20 Tom Sniegoski Michael Sta. Maria\n#19 Tom Sniegoski Michael Sta. Maria\n#18 Tom Sniegoski Michael Sta. Maria\n#17 Tom Sniegoski Michael Sta. Maria\n#16 Tom Sniegoski Michael Sta. Maria\n#15 Tom Sniegoski Michael Sta. Maria\n#14 Tom Sniegoski Michael Sta. Maria\n#13 Tom Sniegoski Michael Sta. Maria\n#12 Tom Sniegoski Michael Sta. Maria\n#11 Tom Sniegoski Michael Sta. Maria\n#10 Tom Sniegoski Michael Sta. Maria\n#9 Tom Sniegoski Michael Sta. Maria\n#8 Tom Sniegoski Michael Sta. Maria\nBBopComics Added: Apr 20, 2021


Taqiyah (kopya) - Wikipedia\nPara sa paglikay sa disimulasyon o paghabo sa pagtubod asin katuudan sa relihiyon sa hampang kan pag-uusig sa laog kan Islam, hilingon an Taqiya.\nAn taqiyah (Arabic: طاقية, ALA-LC: ṭāqīyah)[note 1] or araqchin (Persian: عرقچین), sarong halipot, bilog na skullcap. Sinusulot ini para sa gibuhon na pangrelihiyon; halimbawa na sana, an mga Muslim nagtutubod na an Islamikong propeta na si Muhammad piggamit ini tanganing matakluban an saiyang payo, sa tanos na kataga ginigibo ining mustahabb (boot sabihon, kaonra-onra na takupan an payo tanganing arugon siya). An mga kalalakihang Muslim parati na pigsusulot an mga ini sa oanahon kan limang pang-aru-aldaw na mga pagpapamibi.\nmanlainlain na takiyah na pinapahiling sa saudan nin Pettah, Colombo, Sri Lanka\nPag ipigsusu'lot ning solo sana, pwedeng magin arinman na arok an taqiyah. Arog pa man kaito, partikular sa mga nasyon sa Arab, pag ipigsusulot sa irarom kan headscarf na keffiyeh, ipigtatago ini sa sarong tradisyonal na puti. Pinapatos kan pirang mga Muslim an sarong turban sa palibot kan kopya, na inaapod na amahimamah sa Arabiko, na parati na ginigibo kan mga Shia asin Sunni na mga Muslim. Sa Estados Unidos asin Britanya, parating minatukdo an mga taqiyas bilang mga "kufi".\nAn Topi sarong tipo kan kopya na taqiyah na pigsusulot sa Indya, Bangladis, Pakistan, asin sa iba pan mga rehiyon kan Habagatan na Asya. Kadakol na mga tipo kan mga kopya na topi kaiba an kopya nin Sindhi, na pigsusulot sa Sindh asin an crochet topi na parati na pigsusulot sa mga serbisyo nin pamibing Muslim (hilingon an salat).\nParati man na pigsusulot an kopyang topi sa salwar kameez, na kun sain saro ining nasyunal na panu'lot kan Afghanistan asin Pakistan.\n1 Mga tala\n1.1 Pagpapaliwanag na tala\n1.2 Mga pagsambit\nPagpapaliwanag na talaLiwaton\n↑ Turko: "takke", Urdu, Hindi "topi", Plantilya:Nq, ALA-LC: "ṭopī", Plantilya:Lang-bn, ṭupi, Somali: "Koofi")\nKinua sa "https://bcl.wikipedia.org/w/index.php?title=Taqiyah_(kopya)&oldid=221630"\nLast edited on 12 Disyembre 2021, at 16:09\nHuring binago an pahinang ini kaitong 12 Disyembre 2021, alas 16:09.


Si Rebeca na Nasa Bibliya May Pagtubod sa Diyos (Genesis 24:58)\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga (Malawi) Chiyao Cibemba Cinyanja Croatian Czech Dangme Danish Drehu Dutch Efik Español Estonian Ewe Fijian Finnish Ga Georgian Greenlandic Griego Guarani Gun Haitian Creole Hapon Hausa Hebreo Hiligaynon Hungarian Icelandic Igbo Iloko Indonesian Ingles Isoko Italiano Javanese Kazakh Kikamba Kikongo Kikuyu Kimbundu Kinyarwanda Kirghiz Kiribati Kirundi Kongo Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Macua Malagasy Maltese Mam Mambwe-Lungu Mauritian Creole Maya Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nzema Ossetian Otetela Papiamento (Aruba) Papiamento (Curaçao) Persian Polish Portuguese Pranses Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tiv Tojolabal Tok Pisin Tshiluba Tshwa Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zulu\nARUGON AN SAINDANG PAGTUBOD | REBECA\nPINAGMAMASDAN ni Rebeca an mabukid na lugar na inaagihan niya mantang pabanggi na. Pagkatapos nin pirang semana, natuod na siya sa pakiang-kiang na paglakaw kan kamelyo mantang nakasakay siya sa likod kaiyan. Harayuon na siya sa dinakulaan niyang banwaan na Haran, na ginatos na kilometro sa norteng sirangan. Tibaad dai na niya giraray mahiling an saiyang pamilya. Siguradong dakul siyang naiisip dapit sa magigin buhay niya—lalo na ngunyan na harani na sinda sa dudumanan ninda.\nNalampasan na kan karaban ninda an dakulang parte kan Canaan asin pasiring na sinda sa kabukidan nin Negeb. (Genesis 24:62) Posibleng nakakahiling si Rebeca nin mga karnero. Alang asin bakong magayon sa pag-uma an lugar na ini, pero dakul diyan nin marahay na pasabsaban. Taga digdi an gurang na nagsundo saiya. Gustuhon na kaining iistorya an maugmang bareta sa saiyang kagurangnan—magigin agom na ni Isaac si Rebeca! Pero, puwedeng iniisip ni Rebeca kun ano an magigin klase kan buhay niya sa lugar na ini. Ano daw an ugali kan magigin agom niya na si Isaac? Dai pa lamang sinda nagkahilingan! Mauugma daw ini pag nahiling siya? Ano man daw an mamamatian niya digdi?\nDai na uso ngunyan an pag-aguman na an mga magurang an nag-areglar. Pero, ginigibo iyan sa ibang lugar. Ginigibo man iyan sa lugar ta o dai, gabos kita mauyon na nasa masakit na sitwasyon si Rebeca. Talagang saro siyang kahanga-hangang babayi na may kusog nin buot asin pagtubod. Kaipuhan niyato an duwang kuwalidad na iyan pag may mga pagbabago sa satong kamugtakan. May magagayon asin pambihira pang mga kuwalidad si Rebeca.\n‘MAKUA MAN AKONG TUBIG NA ITATAO TA SA SAIMONG MGA KAMELYO’\nNagpuon an dakulang pagbabago sa buhay ni Rebeca sa sarong ordinaryong aldaw na dai niya inaasahan. Nagdakula siya sa Haran, sarong siyudad sa Mesopotamia. Napapaiba an mga magurang niya sa mga taga duman. Bako an diyos nin bulan na si Sin an sinasamba ninda, kundi an Diyos na si Jehova.—Genesis 24:50.\nNagdakula si Rebeca na sarong magayunon na babayi, pero bako lang siya basta magayon. Mahigos siya, asin may malinig na moral. May kaya an pamilya niya mala ngani ta may mga suruguon sinda, pero bako siyang surusenyorita; pinadakula siya na tatao sa trabaho. Arog kan mga babayi kan panahon na idto, may magabat na mga trabaho si Rebeca, kaiba diyan an pagsarok nin tubig para sa pamilya. Pag pabanggi na, aalsahon na niya an sarong lalagan nin tubig tapos ilalaag sa abaga niya asin mapasiring sa burabod.—Genesis 24:11, 15, 16.\nSarong banggi, pagkatapos na mapano niya an saiyang lalagan, sarong gurang na lalaki an nagdadalagan para kaulayon siya. An sabi kaini saiya: ‘Nakikimahirak ako saimo na painumon mo ako nin kadikit na tubig diyan sa dulay mo.’ Mabuot asin magalang an lalaki sa paghagad saiya! Narisa ni Rebeca na harayo an pinaghalian kaini. Kaya ibinaba niya tulos an saiyang lalagan asin pinainom an lalaki nin presko asin malipot na tubig. Narisa niya na may sampulo ining kamelyo na nakaruluhod, pero mayo nin tubig an raraan. Nahihiling niya na mabuot siyang pigmamasdan kaini, asin gusto niyang tabangan ini sa abot kan makakaya niya. Kaya nagsabi siya: ‘Makua man akong tubig na itatao ta sa saimong mga kamelyo, sagkod na makainom sinda.’—Genesis 24:17-19.\nKun maririsa mo, dai lang basta nag-alok si Rebeca nin tubig para sa sampulong kamelyo, an sabi niya papainumon niya an mga ini sagkod na makontento. Pag paha an sarong kamelyo puwede iyan na uminom nin labi pa sa 95 litrong tubig! Kun arog kaiyan kapaha an sampulong kamelyo, siguradong haloy asin mapagal na trabaho idto ki Rebeca. Ipinaparisa kan pangyayari na garo bako man arog kaidto kapaha an mga kamelyo. * Alagad aram daw idto ni Rebeca kan mag-alok siya nin tubig? Dai. Pero, mahihiling ta na talagang andam siya asin gusto niyang gibuhon idto para maasikaso an gurang nang estranghero. Inako kaini an tabang niya. Pagkatapos, pinagmamasdan siya kaining marhay mantang pabalik-balik siya sa pagsarok asin pagpalis nin tubig sa raraan.—Genesis 24:20, 21.\nMahigos asin mainasikaso si Rebeca\nMagayon na halimbawa an itinutukdo sa sato ngunyan ni Rebeca. Nabubuhay kita sa panahon na garo baga an nangingibabaw iyo an pagigin makasadiri. Arog kan ihinula, an mga tawo nagigin ‘mamumuton sa [sadiri],’ habong magsakripisyo para sa iba. (2 Timoteo 3:1-5) Para malikayan na magkaigwa nin siring na tendensiya, marahay na pag-isipan kan mga Kristiyano an halimbawa kan daragang si Rebeca na nagpabalik-balik sa bubon.\nSiguradong nariparo ni Rebeca na pigpaparahiling siya kan lalaki. Mayo man maraot sa paghiling kaini; nasusurpresa, napapangalas, asin nauugma lang ini. Kan matapos man giraray si Rebeca, tinawan siya kaini nin regalo—mamahalon na alahas! Dangan, nagsabi ini: ‘Kiisay kang aki? Ipinakikimahirak ko saimong isabi mo sako, makakasakat daw kami sa harong kan saimong ama?’ Kan sabihon niya kun kiisay siyang pamilya, lalo ining naugma. Tibaad huli man sa pagkaugma ni Rebeca, sinabi niya: ‘Igwa man duman samo sa harong nin dagami asin kakanon, asin [matuturugan]’—magayunon na alok huling may mga kairiba an lalaki. Dangan, nagpuli tulos siya para sabihon sa saiyang ina an nangyari.—Genesis 24:22-28, 32.\nMalinaw na pinadakula si Rebeca na mapag-istimar o mainasikaso. Saro pang kuwalidad ini na bihira nang mahiling ngunyan—asin dahilan man para arugon an pagtubod kan mabuot na daragang ini. Dapat na pahiruon kita kan pagtubod ta sa Diyos na magin mapag-istimar. Si Jehova mapag-istimar huling matinao siya sa gabos, asin gusto niya na arugon siya kan saiyang mga lingkod. Kun mapag-istimar kita dawa duman sa puwedeng dai makabalos sa sato, napapaugma ta an satong Ama sa langit.—Mateo 5:44-46; 1 Pedro 4:9.\n‘KUMUA KA NIN BABAYING MAGIGIN AGOM KAN SAKUYANG AKI’\nSiisay an gurang na lalaking idto sa bubon? Lingkod siya ni Abraham, tugang kan lolo ni Rebeca. Kaya, pinadagos siya sa harong ni Betuel, an ama ni Rebeca. Posibleng Eliezer an pangaran kan lingkod na ini. * Inalok siya na magkakan, pero sinayumahan niya ini huling gusto niya ngunang masabi an tuyo niya. (Genesis 24:31-33) Tibaad naiimahinar ta kun gurano siya kaugma mantang nag-iistorya siya huling nahiling pa sana niya an malinaw na ebidensiya na binebendisyunan ni Jehova an saiyang importanteng misyon. Sa anong paagi?\nImahinara na iniistorya ni Eliezer an pangyayari mantang atentibong nagdadangog an ama ni Rebeca na si Betuel saka an tugang niyang si Laban. Sinabi niya na binendisyunan na marhay ni Jehova si Abraham sa Canaan. Sinabi pa niya na si Abraham asin Sara igwa nin aki, si Isaac, an magigin tagapagmana kan gabos. An mahalagang sugo ni Abraham sa lingkod na ini iyo na, ‘Magkua siya nin agom para ki Isaac hali sa mga kapamilya ni Abraham sa Haran.’—Genesis 24:34-38.\nPinasumpa ni Abraham si Eliezer na dai magkua nin taga Canaan na magigin agom ni Isaac. Taano? Huling dai iginagalang asin dai sinasamba kan mga Canaanita an Diyos na Jehova. Aram ni Abraham na nagdesisyon na si Jehova na sa itinalaan na panahon papadusahan niya an mga tawong iyan huli sa maraot na mga gibo ninda. Habo ni Abraham na mapalabot an aki niyang si Isaac sa mga tawong idto asin sa imoral na mga ginigibo kan mga ini. Aram man niya na dakula an magigin papel kan aki niya sa kautuban kan mga panuga nin Diyos.—Genesis 15:16; 17:19; 24:2-4.\nDangan, inistorya ni Eliezer sa sainda na kan makaabot siya sa bubon, harani sa Haran, namibi siya sa Diyos na Jehova. Garo man sana niya sinabi na gusto niya na si Jehova an magpili nin magigin agom ni Isaac. Paano? Hinagad ni Eliezer sa Diyos na lugod magduman sa bubon an babayi na gusto Niya na magin agom ni Isaac. Pag hinagadan niya nin maiinom, papainumon kaini bako sana siya kundi pati an saiyang mga kamelyo. (Genesis 24:12-14) Asin siisay an nag-abot asin eksaktong naggibo kan mga iyan? Iyo, si Rebeca! Isip-isipa an namatian ni Rebeca enkaso nadangog niya an istorya ni Eliezer sa mga kapamilya niya!\nNapahiro an buot ni Betuel asin Laban sa istorya ni Eliezer. Sinabi ninda: ‘Guminikan ini ki Jehova.’ Arog kan kaugalian kaidto, naggibo sinda nin tipan para sa pag-aguman, na nagtutugot na maagom ni Isaac si Rebeca. (Genesis 24:50-54) Pero, buot daw sabihon dai lamang ninda kinonsulta si Rebeca?\nMga semana bago kaiyan, nasabi na ni Eliezer ki Abraham an posibilidad na iyan paagi sa paghapot, Paano kun ‘dai mag-iba saiya an babayi?’ Ini an simbag ni Abraham: ‘Dai na saimo kaipuhan an sakuyang panumpa.’ (Genesis 24:39, 41) Iyo man sa pamilya ni Betuel, mahalaga man kun ano an gusto ni Rebeca. Maugmahon si Eliezer sa mapanggana niyang misyon kaya pagkaaga, nagpaaram siya na kun puwede makabalik na tulos sinda ni Rebeca sa Canaan. Pero, gusto kan pamilya na makaibanan nguna ninda nin sampulo pang aldaw si Rebeca. Sa huri, ini an nagin desisyon ninda: ‘Apudon ta an daraga asin haputon ta siya.’—Genesis 24:57.\nNapaatubang ngunyan si Rebeca sa sarong mahalagang desisyon sa buhay niya. Ano daw an magigin desisyon niya? Gagamiton daw niya an pagduwa-duwa kan saiyang ama asin tugang para makabutas siya sa sitwasyon na ini? O mamansayon daw niyang pribilehiyo na magkaigwa nin parte sa pangyayaring ini na malinaw na may paggiya ni Jehova? Malinaw sa simbag niya kun ano an nasa buot niya dapit sa dai inaasahan asin posibleng masakit na pagbabagong ini sa buhay niya. An sinabi sana niya: “Maiba ako.”—Genesis 24:58.\nPambihira nanggad an saiyang pagtubod! Sa ngunyan, tibaad medyo iba na an kaugalian sa pag-aguman, pero dakul kitang manunudan ki Rebeca. An pinakamahalaga sa saiya, bako an kagustuhan niya, kundi an sa saiyang Diyos na si Jehova. Kun dapit sa pag-aguman ngunyan, pinakamarahay na giya pa man giraray an itinatao kan Tataramon nin Diyos—manungod sa pagpili nin maaagom asin kun paano magigin marahay na agom. (2 Corinto 6:14, 15; Efeso 5:28-33) Marahay na arugon niyato an halimbawa ni Rebeca asin hinguwahon na sunudon an paggiya nin Diyos.\n“SIISAY AN LALAKING IYAN?”\nBinendisyunan kan pamilya ni Betuel an namumutan nindang si Rebeca. Dangan siya, asin si Debora, na nag-ataman saiya puon kan aki siya, kaiba an nagkapira pang suruguon na babayi nag-iba ki Eliezer asin sa mga kairiba kaini. (Genesis 24:59-61; 35:8) Tapos naghali na sinda sa Haran. Halawig na pagbaklay ini, mga 800 kilometros o sobra pa, asin aabuton ini nin tibaad tulong semana. Posibleng dipisil man iyan. Dakul nang nahiling si Rebeca na mga kamelyo, pero dai kita sigurado kun tuod siyang magsakay diyan. Ipinapahiling kan Bibliya na an saindang pamilya mga pastor, bakong mga negosyante na nagsasakay sa mga kamelyo. (Genesis 29:10) Kadaklan sa mga baguhan sa pagsakay nin kamelyo nagrereklamo huli ta bakong komportable an pagsakay dawa sa halipot sanang distansiya.\nNasakitan man si Rebeca o dai, an inisip niya iyo an mga sinasabi ni Eliezer dapit ki Isaac asin sa pamilya kaini. Isip-isipa an gurang nang lalaki na pig-iistoryahan si Rebeca manungod sa panuga ni Jehova sa katuod Niyang si Abraham, mantang nagpapaimbong sa naglalaad na kalayo sa kadikluman nin banggi. Sinabi nin Diyos na magikan sa pamilya ni Abraham an sarong banhi na madara nin mga bendisyon sa bilog na katawuhan. Siguradong napapano nin kaugmahan an puso ni Rebeca kan maaraman niya na mauutob an panugang iyan paagi sa maaagom niyang si Isaac—asin buot sabihon paagi man saiya!—Genesis 22:15-18.\nNagpahiling nin pambihirang kapakumbabaan si Rebeca\nSa katapos-tapusi, nag-abot na an aldaw na sinabi sa kapinunan kan artikulong ini. Kan nasa Negeb na sinda mantang pabanggi na, nahiling ni Rebeca an sarong lalaki na naglalakaw sa kahiwasan. Garo hararom an iniisip kaini. Mababasa ta na ‘siya luminugsad sa kamelyo,’ tibaad dai na niya hinalat na magluhod an kamelyo, asin hinapot an gurang na kaiba niya: ‘Siisay an lalaking iyan na nagdudulok diyan sa kahiwasan pasiring digdi sato?’ Kan maaraman niya na si Isaac ini, tinahuban niya an saiyang payo saka lalawgon. (Genesis 24:62-65) Taano? Minalataw na pagpapahiling iyan nin respeto sa saiyang magigin agom. Tibaad isipon kan iba na makaluma na an ginibo niyang iyan. Pero an totoo, gabos kita puwedeng makanuod sa kapakumbabaan ni Rebeca huling siisay sa sato an dai na nangangaipo pa kan kuwalidad na iyan?\nSi Isaac, na mga 40 anyos na, nagmumundo pa sa pagkagadan kan saiyang ina na si Sara, mga tulong taon na an nakaagi. Kaya, masasabi niyato na si Isaac sarong lalaking mabuot asin mapinadangat. Saro nanggad na bendisyon para sa lalaking iyan an agom na mahigos, mainasikaso, asin mapakumbaba! Kumusta an duwa? Sinasabi kan Bibliya: ‘Namutan niya si Rebeca.’—Genesis 24:67; 26:8.\nAsin kita iyo man, madali ta sanang magugustuhan si Rebeca, na nabuhay 3,900 na taon na an nag-agi. Siisay man nanggad an dai mapapahanga sa kusog nin buot, kahigusan, pagigin mainasikaso, asin kapakumbabaan niya? Hoben man o gurang, lalaki man o babayi, may agom man o mayo—arugon niyato an saiyang pagtubod!\n^ par. 10 Banggi na kaidto. Dai sinasabi kan pagkasaysay na nahaloy si Rebeca sa bubon. Dai man ipinaparisa diyan na tururog na an saiyang pamilya kan matapos siya o na may nagsusog na saiya ta nahaloy siya sa pagsarok nin tubig.\n^ par. 15 Dai sinambit sa istoryang ini an pangaran ni Eliezer, pero posibleng siya an lingkod na sinasabi digdi. May panahon na inisip ni Abraham kaidto na itao ki Eliezer an gabos na pagsadiri niya enkaso dai siya nin aki na magigin tagapagmana, kaya siguradong siya an pinakagurang asin pinakapinagkakatiwalaan sa mga lingkod ni Abraham. Arog man kaiyan ilinadawan an lingkod sa istoryang ini.—Genesis 15:2; 24:2-4.\nMakukua an simbag sa nagin buhay ni Job, Lot, asin David, na pararehong nakagibo nin magabat na kasalan.\nSi Rebeca—“Maiba Ako”\nSi Sara—Inapod Siya nin Diyos na “Prinsesa”\nSi Enoc—‘Ikinaugma Siyang Marhay nin Diyos’\nSi David—“Ki Jehova an Ralaban”\nSi Timoteo—‘An Sakong Namumutan Asin Maimbod na Aki sa Kagurangnan’


An estorya kan ciudad nin Naga, Ciudad de Caceres sa laog nin poco mas o menos 500 na taon, ika-tolo sa pinaka-enot na ciudades sa Pilipinas, sunod sa Manila asin Cebu asin bistado sa pangaran na Naga hali sa tataramon na Narra,na sarong kahoy na dakul nagtuturubo sa lugar na ini kan taon 1521 kan mag-abot si Magellan sa Cebu. An Naga na naguin Cavesera kan Camarines Sur o an dating Ambus Camarines, pinakadakulang provincia sa enterong Kabikolan.\nAn Bicol Mail an solamenteng pan-relihiyon na diyaryo kan Kabikolan.\nSa ibong na lado an diyaryong Bicol Mail na an enot na publisher iyo an lider kan mga guirelya kan tiempo Hapon na si Leon S. Aureus kan Libmanan, iyo an enot na alkalde kan Naga paka-Liberation poon kan 1948.\nMaski ngani an enot na Bicol Mail na pigmukna ni Mayor Aureus kan 1953 alagad pinasara kan Martial Law kan 1972 pakalihis nin 20 anyos kan 2002 Hunyo 18, binuksan liwat an presenteng Bicol Mail kan sobreno ni Mayor Leon na si Nilo P. Aureus kan Hunyo 18 kan taon na idto.\nAn historian na si Prof. Danilo M. Gerona Ph.D. iyo an pinaka-enot na editor-in-chief, ikaduwa idtong Levy Aureus, sikat na burukrata sa departamento de trabaho asin famusong parasurat asin humorist an naguin ikaduwang editor katabang si Alan Pelayo na saro man partidaryo, an nagburukas kan ikaduwang Bicol Mail. An iba pang naguin editors si Jose Perez na konsehal na ngonyan sa Naga asin si Juan Escandor Jr. kan Sorsogon, dating Bikol correspondent kan Philippine Daily Inquirer, asin sa presente si Ed Yu, an parapahayag kan National Irrigation Administration.\n20 anyos si pag-ultanan kan pagsara kan daan na Bicol Mail kan September 1972 asin June 18, 2002 kan an ciudad nin Naga nagcelebrar sa primerong pangyayari kan charter anniversary (tnx to Jo Obias) sa petsang ini.\nDati kaya an celebrasyon kan charter anniversary December 15 poon kan 1948 kan maipasar an Naga City charter kaidtong congressman Juan Q. Miranda.\nPinirmahan palan an ley kaidtong depuntong Prsedente Elpidio Quirino kan Hunyo 18, 1948.\nAn banwaan na Pili naguin opisyal na cavesera kan 1955 kan maipasar an ley ni Congressman Felix A. Fuentebella kan Partido. Formalmente naribayan an Naga bilang cavesera kan Camarines Sur. Poon kadto an mga taga Naga dae na nagboboto sa mga opisyales kan Camarines Sur asin ta an budget kan Naga dae na pig-aaprobaran kan gobernador kan provincia. An rason daa political, segun ki depuntong Naga Times publisher/editor na si Ramon Tolaram.\nAn Naga deklarado na zona nin katuninungan, may sadering Plaza Rizal Freedom Park, may pinakadakul asin pinakalibreng prensa asin broadcast media antes, pakatapos kan Martial Law asin maski sagkod ngonyan.\nAn Naga iyo an centro kan Kabikolan, pinakaprimero asin pinakadakulang ciudad, centro nin relihiyon, kultura asin komersyo, enot na Regional Center kan Kabikolan sagkod 1976.\nSa parte man kan Bicol Mail, an kagpundar kaini na si Mayor Aureus, orgolyo kan Libmanan, pinakadakulang banwaan kan Camarines Sur, miyembro kan pamilyang bistadong mga lideres kan Tankung Vaca Guirella Movement asin kan mga maiisog na veterano kan naka-aguing giyera sa Bikol.\nPero kan siya an may kapot kan Bikol Mail kan siya nabubuhay pa, an diyaryo napili bilang National Awardee como best edited asin most objective kan Philippine Press Institute o PPI sa laog nin 20 anyos kaya lugod pinag-initan kan panahon kan Martial Law (an mga naguin editors kaidto si Francis Nacianceno, Stephen Sergio, Alfonso Ocampo, Leonor Aureus).\nAn Bikol espelyalmente an Naga an lugar ni VP Leni iyo ngonyan an centro kan oposisyon sa presenteng administrasyon. Kasurog man siyempre an Bicol Mail.\nSa okasyon kan sabay na aniversaryo kan Naga Charter asin Bicol Mail Part II, an samuyang pagpaabot nin pag-omaw sa gabos na taga Naga asin sa gabos na nasa likod asin parabasa kan Bicol Mail.\n**** Sa gabos na Hermanos asin Hermanas kan Sarong Banggi International Organization asin Naga Sarong Banggi, ngonyan an pinakamamundong parte sa 50 anyos na estorya kan organisasyon ta 3ng mga pusog na harigui an nagtaralikod sa kinaban: si Engr. Salvador “Babet” Perez, Engr. Leon Reyes asin Kapitan Jojo Villafuerte nagtalikod sa kinaban haros sarabay sa laog nin sarong semana.\nNagpapaabot nin pakikidumamay asin pangadgion an gabos na SBOI members sa anom na provincias asin pitong ciudades kan Bikol, Los Baṅos Laguna, Kamaynilaan, asin iba pang parte kan nasyon pati sa abroad sa Amerika, Middle East, Europa, Australia asin iba pa.


Asif Alif Zardari - Wikipedia\nSi Asif Ali Zardari\nSi Asif Alif Zardari (Urdu: آصف علی زرداری, Sindhi: آصف علي زرداري; namundag Hulyo 26, 26, 1955) sarong pulitikong Pakistani asin ngonyan kapwa-segunda pamayo kan Partido Popular nin Pakistan. Siya nagserbing ika-11 Presidente kan Pakistan poon 2008 sundo 2013. Siya an pinakaenot na napili sa eleksyon na demokratiko na nakatapos kan bilog niyang terminong limang taon. Sarong Sindhi gikan sa sarong tribung Baloch an ginikanan, si Zardari nagsakat sa prominenteng kamugtakan kan naagom niya si Benazir Bhutto kan 1987 kan an huri iyo an presidente. Mala ta magkapirang katongdan an saiyang tinukawan sa pag'oltan kan mga taon na 1993 abot 1996; sa ikaduwang administrasyon ni bhutto, siya nagin Federal Investment Minister, dangan Chairperson kan Pakistan Environmental Protection Council (PAEC).\nInaresto siya kan 1996 sa kargong korupsyon kan magrampaog na an administrasyon Bhutto. Dawa nakukulong, siya nabotohan sa katongdan na bilang myembro kan Asamblea Nasyunal kan taon 1990 asin sa Senado kan 1997. Pinaluwas siya sa preso kan 2004. Dangan siya nagluwas Pakistan, nag'estar sa Dubai alagad nagbalik kan Desyembre 2007 kan naasisinar an agom niyang si Bhutto. Kan mag'eleksyon heneral kan taon 2008, siya an namayo sa saiyan g Partido bilang kapwa-segunda pamayo kan PPP asin n agbilog nin koalisyon na napwersa si Musharraf na magdemitir sa pwesto asin ta siya napiling magtukaw Presidente kan Septyembre 6, 2008.\nhttp://www.presidentofpakistan.gov.pk/index.php?lang=en&opc=2&sel=4 Kinua 31-03-14]]\nKinua sa "https://bcl.wikipedia.org/w/index.php?title=Asif_Alif_Zardari&oldid=162821"\nMga presidente kan Pakistan\nHuring binago an pahinang ini kaitong 29 Enero 2017, alas 20:48.


3 NEPHI TSAPTER 11\nSi JesuCristo nagpahiling kan saiyang sadire sa mga katawohan ni Nephi, habang an kadaklan pinagtiripon-tipon na magkasararo sa kadagaan nin kasaganaan, asin nagparatukdo sa sainda; asin sa paaging ini Siya nagpahiling kan sadire niya sa sainda. Pinagkasararo sa Tsapter II hanggan 26 sa kabilugan.\nAn Ama nagpatotoo sa saiyang Namumutan na Ake---Si Cristo nagpahiling asin nagproklama kan saiyang pagbabayad-sala--- An mga katawohan nagdutdot kan lugad na mga marka sa saiyang mga kamot asin mga bitis asin sa may tagiliran--- Sinda nagkururahaw nin Hosanna--- Siya nagmugtak kan paagi asin manera kan pagbubunyag--- An espiritu nin pag-iriwal-iwal iyo an sa diyablo--- An doktrina ni Cristo iyo an mga tawo dapat na magtubod asin mabunyagan asin magtanggap nin Banal na Espiritu.\nAsin ngonian ini nangyaring naglipas na igwa nin sarong dakulang gapo nin mga tawo na nagkasararong magkatiripon, kan mga katawohan ni Nephi, na yaraon na nakapalibot sa templo na yaon sa kadagaan nin Masagana; asin sinda nagngangaralas asin naghuhuna-huna sa lambang saro, asin nagpahirilingan sa lambang saro sa dakulaon asin makangalason na pagbabago na nangyari na.\n2 Asin sinda nag-oorolayan mapanungod kaining JesuCristo, na saiya an senyal ipinagtao na manungod sa saiyang kagadanan.\n3 Asin ini nangyaring naglipas na habang sinda na-oorolay-olay sa lambang saro, sinda nakadangog nin sarong boses na garo baga ini nagluwas sa langit; asin saindang pinagkalag-kalag an sa palibot, nin huli ta dae maintindihan an boses na saindang nadangog; asin idto bakong sarong paas na boses, ni ini sarong makusog na boses; daeng pagkukulang, asin maski na ngani na ini sarong sadit na boses ini nagtadom sainda na nakadangog sa tahaw, na tangani baya na mayong parte kan saindang hawak na ini dae nagkausa nin pagtanyog; iyo, ini nakapagtadom sainda sagkod sa pinakakalag, asin nagkausa sa saindang mga puso na mag-init.\n4 Asin ini nangyaring naglipas na giraray nadangog ninda an boses, asin sinda dae nakasabot kaini.\n5 Asin giraray sa ikatulong pagkakataon sinda nakadangog nin boses, asin pinagbuksan an saindang mga talinga sa pagdangog kaini; asin an saindang mga mata nakatoon sa piggikanan kan tingog kaini; asin sinda nagputitok sa paghiling sa langit, kun saen an tingog naggikan.\n6 Asin hilnga, sa ikatulong pagkakataon saindang nasabutan an boses na saindang nadangog; asin ini nagsabi sainda:\n7 Hilnga an sakuyang Namumutan na Ake, na saiya Ako nag-oogmang gayo, na saiya Ako nagpamuraway kan sakuyang pangaran--- Magdangog kamo saiya.\n8 Asin ini nangyaring naglipas, habang sinda nakasabot saindang pinaghiling an saindang mga mata sa itaas giraray sa langit; asin hilnga, sinda nakahiling nin sarong Tawo na nagbababa paluwas sa langit; asin siya nababadoan nin puting roba; asin siya nagbababa asin nagtindog sa katahawan ninda; asin an mga mata kan bilog na kadaklan nakatoon sa saiya, asin sinda dae naibuka an saindang mga nguso, magin an saro sa saro, asin dae makahuma kun ano baya an boot sabihon kaini, nin huli ta saindang naisip na idto sarong anghel na nagpahiling sa sainda.\n9 Asin ini nangyaring naglipas na saiyang pinag-itaas an saiyang kamot asin nagtaram sa mga katawohan, na nagsasabi:\n10 Hilnga, Ako si JesuCristo, na iyo an pinagpatotoo kan mga propeta na magpadigde sa kinaban.\n11 Asin hilnga, Ako an liwanag asin buhay kan kinaban; asin Ako nag-inom gikan sa mapaiton na daod na si Ama iyo an nagtao sakuya, asin nagpamuraway sa Ama sa paagi nin pagdara ko sa sakuya kan mga kasalan nin kinaban, na kun saen ako nagsunod sa kagustuhan ni Ama sa gabos na mga bagay magpoon pa sa kapinunan.\n12 Asin ini nangyaring naglipas na kan si Jesus nakapagtaram na kan mga bagay na ini an bilog na mga katawohan napaluhod sa daga; nin huli ta saindang nagiromdoman na ini pinagpropesiya na sa pag-iriba ninda na si Cristo magpapahiling kan saiyang sadire sa sainda pagkatapos na siya pinagsakat sa langit.\n13 Asin ini nangyaring naglipas na an Kagurangnan nagtaram sa sainda na nagsasabi:\n14 Tumindog kamo asin magdurulok sa sakuya, na tanganing kamo makapagdutdot kan saindong mga kamot sa sakuyang tagiliran, asin man na tanganing saindong mamatean an mga imprenta kan mga pako sa sakuyang mga kamot asin sa sakuyang mga bitis, na tanganing kamo makaaram na Ako an Diyos nin Israel, asin an Diyos kan bilog na kinaban, asin pinaggadan para sa mga kasalan kan kinaban.\n15 Asin ini nangyaring naglipas na an mga katawohan nagdurulok, asin pinagdutdot an saindang mga kamot sa saiyang tagiliran, asin pinagmate an mga imprenta kan mga pako sa saiyang mga kamot asin sa saiyang mga bitis; asin ini iyo an saindang ginibo, nagdudulok nin saro-saro hanggan sa sinda gabos nakapagdulok na, asin nagkahiriling mismo kan saindang mga mata asin nagmate sa paagi kan saindang mga kamot, asin nakaaram na may kaseguruhan asin nagpatotoo sa rekord, na idto nanggad iyo siya, na iyo idtong pinagsurat kan mga propeta, na dapat na mag-abot.\n16 Asin kan sinda gabos nakapagdulok na asin nagkaigwa nin patotoo para sa mga sadire ninda, sinda nagkururahaw na may pagkasararong boses, na nagsasabi:\n17 Hosanna! Pagkabanalon nanggad an pangaran kan Mas Pinakahalangkaw na Diyos! Asin sinda nagruluhod sa pamitisan ni Jesus, asin nagsamba saiya.\n18 Asin ini nangyaring naglipas na siya nagtaram ki Nephi (nin huli ta si Nephi kairiba nin kadaklan) asin saiya siyang pinag-apud na dapat siyang magdulok.\n19 Asin si Nephi nagtindog asin nagdulok, asin nagduko kan saiyang sadire sa atubangan nin Kagurangnan asin naghadok sa saiyang mga bitis.\n20 Asin an Kagurangnan nagsugo saiya na dapat siyang magbuhat. Asin siya nagbuhat asin nagtindog sa atubangan niya.\n21 Asin an Kagurangnan nagsabi sa saiya: Ako matao sa saimo nin kapangyarihan na ika magbubunyag sa mga katawohan na ini kun Ako giraray masakat na sa langit.\n22 Asin giraray an Kagurangnan nag-apod nin iba pa, asin nagsabi sa sainda nin pareho; asin siya nagtao sa sainda nin kapangyarihan sa pagbunyag. Asin siya nagsabi sa sainda: Sa paaging ini kamo magbubunyag; asin dae magkakaigwa nin mga pag-iiriwal-iwal sa pag-iriba nindo.\n23 Katotohanan ako nagsasabi sa saindo, na an siisay man an nagsosolsol kan saindang mga kasalan sa paagi kan saindong mga tataramon, asin nagmamawot na mabunyagan sa sakuyang pangaran, sa paaging ini kamo magbunyag sainda--- Hilnga, kamo magduman pababa asin magtindog sa may tubig, asin sa sakuyang pangaran kamo magbunyag sainda.\n24 Asin ngonian hilnga, iyo ini an mga tataramon na saindong sasabihon, pag-aapudon sinda sa paagi nin pangaran, na nagsasabi:\n25 Sa autoridad na pinagtao sakuya ni JesuCristo, ako mabunyag saimo sa pangaran kan Ama, asin kan Ake, asin kan Espiritu Santo. Amen.\n26 Asin pagkatapos saindong ipagpairarom sinda sa tubig, asin iangat giraray paluwas sa tubig.\n27 Asin sa arog kaining manera kamo magbubunyag sa pangaran ko; nin huli ta hilnga, katotohanang sinasabi ko saindo, na an Ama, asin an Ake, asin an Espiritu Santo nagkasararo; asin Ako kaiba nin Ama, asin an Ama kaiba ko, asin an Ama asin ako nagkasaro.\n28 Asin uyon sa sakuyang pinagsugo sa saindo kaya kamo magbubunyag. Asin dae magkakaigwa nin mga pag-iiriwal-iwal sa pag-iriba nindo, na arog baga kaidtong nangyari; ni magkakaigwa kamo nin pag-iiriwal-iwal sa pag-iriba nindo mapanungod sa mga puntos kan sakuyang doktrina, na arog baga kaidtong nangyari.\n29 Nin huli ta katotohanan, katotohanan ako nagsasabi sa saindo, siya na igwa nin espiritu nin paki-iwal iyo an bako sakuya, kundi iyo an sa diyablo, na iyo an ama nin paki-iwal, asin siya iyo an naggagatong sa mga puso nin mga tawo na maki-iwal na may anggot, an saro sa lambang saro.\n30 Hilnga, ini bako kong doktrina, na gatungan an mga puso nin mga tawo na may anggot, an saro laban sa saro; pero iyo ini an sakuyang doktrina, na an arog kaining mga bagay dapat na gibohong mahale.\n31 Hilnga, katotohanan, katotohanan Ako nagsasabi sa saindo, Ako an magdedeklara sa saindo kan sakuyang doktrina.\n32 Asin iyo ini an sakuyang doktrina, asin ini an doktrina na an Ama iyo an nagtao sa sakuya; asin ako nagpapatunay sa Ama, asin an Ama nagpapatunay sa sakuya, asin an Espiritu Santo nagpapantunay sa Ama asin sakuya; asin Ako nagpapatunay na an Ama nagsusugo sa gabos na mga tawo, maski saeng lugar, na magsolsol asin magtubod sa sakuya.\n33 Asin an siisay na magtutubod sa sakuya, asin nabunyagan, siya man maliligtas; asin sinda iyo sinda na magmamana sa kahadean nin Diyos.\n34 Asin an siisay an dae magtutubod sa sakuya, asin dae nabunyagan, makokondenado.\n35 Katotohanan, katotohanan, Ako nagsasabi sa saindo, na iyo ini an sakuyang doktrina, asin ako nagpapatunay kaini na gikan sa Ama; asin an siisay an magtutubod sa sakuya nagtutubod man sa Ama; asin sa saiya an Ama iyo an magpapatunay tungkol sakuya, nin huli ta siya magbibisita saiya sa paagi nin kalayo asin sa paagi kan Espiritu Santo.\n36 Asin kaya an Ama iyo an magpapatunay sa sakuya, asin an Espiritu Santo iyo an magpapatunay sa saiya an tungkol sa Ama asin sakuya: nin huli ta an Ama, asin Ako, asin an Espiritu Santo nagkasararo.\n37 Asin giraray Ako nagtataram sa saindo, kamo kaipuhan na magsolsol, asin magin arog sa sarong sadit na ake, asin magpabunyag sa pangaran ko, O kamo dae sa paaging ini makakaresibe kaining mga bagay.\n38 Asin giraray Ako nagsasabi sa saindo, kamo kaipuhan na magsolsol, asin magpabunyag sa pangaran ko, asin magin arog sa sarong sadit na ake, O kamo dae sa paaging ini makakapagmana nin kahadean nin Diyos.\n39 Katotohanan, katotohanan, Ako nagsasabi sa saindo, na iyo ini an sakuyang doktrina, asin an siisay an magtutugdok sa bagay na ini nagtutugdok sa ibabaw kan sakuyang gapo, asin an mga pintuan kan impiyerno dae makakatagal kontra sainda.\n40 Asin siisay na magdedeklara nin sobra o kulang kesa kaini, asin nag-establisa kaini pra sa sakuyang doktrina, pareho naggikan sa diyablo, asin dae nakatugdok sa sakuyang gapo; kundi siya nagtutugdok sa ibabaw nin sarong mabuhangin na pundasyon, asin an mga pintuan kan impiyerno nagtitindog na bukas sa pagresibe kaini sa pag-abot kan mga baha asin an mga puro an magpapakal sa sainda.\n41 Kun kaya, lakaw kamo sa mga katawohang ini, asin ideklara an mga tataramon na sakuyang pinagsasabi, sagkod sa mga tapos nin kinaban.\n# posted by Unknown @ 5/19/2006 11:53:00 AM\n3 NEPHI TSAPTER 9\nSa kadikloman an boses ni Cristo nagproklama sa kapahamakan nin kadakul na mga katawohan asin mga siyudad nin huli sa saindang karumputan--- Siya man nagproklama kan saiyang kabanalan, nagbalangibog na an ley ni Moises nautob na, asin nag-imbita sa mga tawo na magdulok saiya asin makakaligtas.\nAsin ini nangyaring naglipas na igwa nin sarong boses na nagkadarangog sa pag-iriba kan gabos na mga nag-eerok sa kinaban, sa bilog na rona kaining kadagaan, na nagkukurahaw:\n2 Herak man, herak man, herak man kaining mga katawohan; herak man sa mga nag-eerok sa bilog na kinaban laen lang kun sinda magsosolsol; nin huli ta an diyablo nagngingisi, asin an saiyang mga anghel nagkaka-orogma, nin huli sa nagkagaradan na mga akeng magagayon na mga akeng lalake asin mga kababaehan kan sakuyang mga katawohan; asin ini nin huli kan saindang kadaendatahan asin mga karigsokan na sinda baya nagkahurulog!\n3 Hilnga, idtong bantog na siyudad nin Zarahemla na sakong pinagsulo nin kalayo, asin an mga nag-eerok duman.\n4 Asin hilnga, idtong bantog na siyudad nin Moroni na sakong pinagkausa na maglubog sa mga kairaroman nin dagat, asin an mga nag-eerok duman nagkaralamos.\n5 Asin hilnga, idtong bantog na siyudad nin Moronihah na sakong pinagtambunan nin daga, asin an mga nag-eerok duman, tanganing ipagtago an saindang mga kadaendatahan asin an saindang mga karigsokan gikan sa atubangan kan sakong lalawgon, na tanganing an dugo kan mga propeta asin kan mga banal dae makaabot sa sakuya laban sainda.\n6 Asin hilnga, an siyudad kan Gilgal pinagkausa kong maglubog, asin an mga nag-eerok duman na tanganing ilubong sa mga kairaroman kan daga;\n7 Iyo, asin an siyudad nin Onihah asin an mga nag-eerok duman, asin an siyudad nin Mocum asin an mga nag-eerok duman, asin an siyudad nin Jerusalem asin an mga nag-eerok duman; asin an mga tubig sakong pinagkausa na magribay duman, tanganing ipagtago an saindang mga karumputan asin an mga karigsokan gikan sa atubangan kan sakong lalawgon, na tangani baya an dugo kan mga propeta asin kan mga banal dae na mag-aabot sakuya laban sainda.\n8 Asin hilnga, an siyudad kan Gadiandi, asin an siyudad kan Gadiomnah, asin an siyudad nin Jacob, asin an siyudad kan Gimgimno, an gabos na ini sakong pinagkausa na maglubog, asin hinimo kong mga bukid-bukid asin mga lambak an mga kalida duman; asin an mga nag-eerok duman sakong pinaglubong sa mga kairaroman kan daga, tanganing ipagtago an saindang mga karumputan asin karigsokan gikan sa atubangan kan sakong lalawgon, na tanganing an dugo kan mga propeta asin mga banal dae na dapat nanggad makaabot sakuya laban sainda.\n9 Asin hilnga, idtong bantog na siyudad kan Jacobugath, na pinag-eerokan kan mga katawohan ni hadeng Jacob, sakuyang pinagkausang masulo nin kalayo nin huli kan saindang mga kasalan asin kan saindang karumputan, na mas grabe pa sa gabos na karumputan kan bilog na kinaban, nin huli kan saindang mga sikretong panggagadan asin mga kumbinasyon; nin huli ta sinda an nagdestroso sa katuninongan kan sakong mga katawohan asin kan gobyerno nin kadagaan; kun kaya sakuyang pinagkausa na sinda magkasurulo, tanganing destrosohon sinda gikan sa atubangan kan sakong lalawgon, na tanganing an dugo kan mga propeta asin kan mga banal dae nanggad dapat na mag-abot pa sakuya laban sainda.\n10 Asin hilnga, an siyudad nin Laman, asin an siyudad nin Jash, asin an siyudad nin Gad, asin an siyudad nin Kishkumen, na sakuyang pinagkausang magkasurulo nin kalayo, asin an mga nag-eerok duman, nin huli kan saindang karumputan na paninikwal paluwas kan mga propeta, asin sa panggagapo sainda na sakuyang ipinadara tanganing ideklara sa sainda an mapanungod sa saindang mga karumputan asin kan saindang mga karigsokan.\n11 Asin nin huli ta saindang pinagsikwal sinda gabos paluwas, na tanganing dae nagkaigwa nin matatanos sa pag-iriba ninda, ako nagpadara pababa nin kalayo asin tanganing destrosohon sinda, na tanganing an saindang mga karumputan asin mga karigsokan puwedeng maitago gikan sa atubangan kan sakong lalawgon, na tanganing an dugo kan mga propeta asin kan mga banal na sakuyang ipinadara sa pag-iriba ninda dae na mapupuwedeng mag-agrangay sakuya gikan sa daga laban sainda.\n12 Asin kadakul pang mga darakulang kapahamakan na sakuyang pinagkausa na mag-abot sa kadagaang ini, asin sa mga katawohang ini, nin huli kan saindang mga karumputan asin kan saindang mga karigsokan.\n13 O gabos kamo na pinagligtas nin huli ta mas matatanos kamo kesa sainda, dae daw kamo ngonian magbaralik sa sakuya, asin magsosolsol kan saindong mga kasalan, asin magkabarag-o, na tanganing mabulong ko kamo?\n14 Iyo, katotohanang sinasabi ko saindo, kun kamo magdudulok sa sakuya kamo magkakaigwa nin daeng katapusang buhay. Hilnga, an sakong mga takyag nin pagkaherak nakabukas sana para saindo, asin an siisay man an magdudulok, siya sakuyang tatanggapon; asin paladan sinda na magdudulok sa sakuya.\n15 Hilnga, Ako si Cristo Jesus an Ake nin Diyos. Ako an naglalang kan mga kalangitan asin kinaban, asin an gabos na mga bagay na yaon sainda. Ako kairiba ni Ama gikan pa sa kapinunan. Ako kaiba ni Ama, asin si Ama kaiba ko; asin sa sako an Ama nagpamuraway kan saiyang pangaran.\n16 Ako nag-abot sa sakuyang pagsadire, asin an sakong pagsadire dae ako pinagtanggap. Asin an mga kasuratan mapanungod sa sakuyang pag-abot nautob na.\n17 Asin habang kadakul na nagtanggap sakuya, sa sainda sakong pinagtao na magin mga ake nin Diyos; asin magin sa kadakul pa na nagtutubod sa sakuyang pangaran, nin huli ta hilnga, sa paagi ko an pagtubos nag-abot, asin sa sakuya an ley ni Moises nautob na.\n18 Ako an liwanag asin an buhay nin kinaban. Ako an Alpha asin Omega, an kapinunan asin an katapusan.\n19 Asin kamo magdudulot sa sakuya bako na sa paagi nin pagpapabulos nin dugo; iyo, an saindang mga sakripisyo asin pagsusulo nin mga dulot haharaleon na, nin huli ta ako dae na mag-aako kan saindong mga sakripisyo asin kan saindong pinagsusulong mga dulot.\n20 Asin kamo magdudulot nin sarong sakripisyo para sa sakuya nin sarong mapagpakumbabang puso asin sarong mahuyong espiritu. Asin an siisay man na magdudulok sa sakuya na may mapagpakumbabang puso asin kahuyong espiritu, siya sakuyang bubunyagan nin kalayo asin kan Banal na Espiritu, magin arog sa mga Lamanita, nin huli kan saindang pagtubod sakuya sa panahon kan saindang pagbabago, sinda pinagburunyagan nin kalayo asin nin Banal na Espiritu, asin sinda daeng pagkaaram kaini.\n21 Hilnga, Ako nag-abot sa kinaban tanganing darahon an pagtubos sa kinaban, tanganing iligtas an kinaban gikan sa kasalan.\n22 Kun kaya, an siisay man an nagsosolsol asin minadulok sa sakuya na arog sa sarong sadit na ake, siya sakuyang tatanggapon, nin huli ta sa arog ninda naka-agid an kahadean nin Diyos. Hilnga, nin huli kaini Ako nagtao kan sakuyang buhay, asin kinamtan ko giraray; kun kaya magsolsol, asin magdulok sa sakuya kamong mga poro nin kinaban, asin maligtas.\n# posted by Unknown @ 5/18/2006 10:00:00 AM


Kaaraman an satuyang panlaban | Magbikol Kita\nWednesday, October 20, 2021, 8:20pm\nPublished on Saturday, July 11, 2020, 7:29am\nMadya na, Magbikol kita!\nMapuon kita sa signature na alok kan Magbikol Kita puon kan punan ko ini kan Disyembre 5, 2018, sa paagi nin kan inot na episode kan nakatudan ta nang semanahan na instructional video dapit sa lenggwaheng Bikol.\nPuon kaidto, manlainlain nang suhestyon dapit sa direksyon kan orihinal na Facebook page an ipinadara satuya kan mga followers asin subscribers. Lain kan instructional videos, yaon an pagbasa nin mga obrang panliteratura sa Bikol, yaon an pagluwas nin mga social media cards dapit sa kultura asin agi-aging Bikolnon, nagkaigwa man kita nin mga tematikong social media engagements kun igwa nin mga holidays o espesyal na mga okasyon, kadakol pang iba.\nKan ipinairarom an nasyon—kaibahan kan bilog na kinaban—sa pandemyang dara kan CoViD19, bilang promotor kan Magbikol Kita, nahiling ko an makuring pangangaipo sa impormasyon dapit satuyang mga kasakitan. Digdi ko pinunan an pag-Bikol kan mga materyal na ilinuluwas kan manlainlain na ahensya kan gobyerno, mga lokal asin internasyunal na organisasyon, asin iba pang sektor na nagmamakulog sa mga namamanwaan sa pagsabat sa mga peligrong dara kan CoViD19. Dai kita nag-untok sa pag-translate. Arualdaw, dawa ano, basta importanteng impormasyon, minaluwas iyan sa Magbikol Kita page.\nHininguwa ta na dawa sa sadit na paaging ini, makaambag kita sa pagpakusog asin pagpapusog kan sosyudad Bikolnon. Huli ta sa panahon na ribong an mga namamanwaan kun arin an tutubudon, importante na igwang mga pribadong paghiro na nagtutulod kan tama asin magkakanigong impormasyon asin komunikasyon. Nagtutubod ako, kaibahan an nagkapirang boluntaryong nagtatabang sa Magbikol Kita, na naitao ta man an pangangaipong ini. Masasalming ini sa mga mensahe kan mga indibidwal, institusyon, asin mga opisina na arualdaw nagsusubaybay, naghihiras, nagrerepost, naggagamit kan mga materyal na ipinapaskil sa satuyang social media page.\nDai pa tapos an pandemyang CoViD19. Dai pa man tapos an pangangaipo sa mga lokalisado asin kontekstwalisadong impormasyon. Dawa ngani bako nang arualdaw, nagluluwas pa man giraray an Magbikol Kita nin mga social media materials para sa satuyang mga kahimanwa.\nDangan uya, pormal na hinahatod mi saindo an sarong bagong paghiro: an www.magbikolkita.com.\nDawa ngani igwa kita nin kadipisilan sa pagbuhay-buhay ngunyan, kaipuhan nanggad, bako sanáng magpadagos, kundi mag-uswag. Sa inspirasyon na hatod kan mga simbag kan publiko sa satuyang CoViD-related materials, napag-atid-atid mi na panahon man ini na gamiton ta an online platform para sa paghimo nin mga kaisipan asin pagbilog nin mga ideyang Bikolnon—sa mga Bikol na tataramon.\nMayo pa kaini, huli ta an internet, kadaklan nasa Ingles, asin mga nangungurog na mga lenggwahe. Medyo masasakitan kita sa search engine optimization (SEO) huli ta an gagamiton ta sa website na ini iyo an Bikol—manlainlain na mga Bikol na tataramon. Alagad aakuon ta an agyat na iyan. Dai ta aram, tibaad kita an magdara kan SEO na Bikol. An importante iyo na punan ta an paghirirasan nin mga kaisipan dapit sa satuyang buhay Bikolnon gamit an sadiri tang mga tataramon. Sa siring na paagi, lugod dakulang kabtang kan satuyang sosyudad an magamit an mga kaaraman asin kakayahan na maruluwas sa website na ini tanganing kita urog na magin makusog asin pusog na sosyudad. Sa kinaban na igwang mga makukusugon na pwersa, an lokalisadong paghiro na siring kan Magbikol Kita sarong subersyon, sarong pagsabat na nangungurog na sulog tanganing kita man magin urog na mabaskog asin makayanan tang makisabay sa hiro kan kinaban sa sadiri tang paagi.\nDakulaon asin udok na marhay an sakuyang pagpapa-Dyos mabalos sa mga parasurat, kolumnista, asin mga makuntribwer sa Magbikol Kita. Halaba po an lista kan satuyang mga kolumnista na an mga ngaran minatao nin awad-awad na kredibilidad sa paghiro tang ini. Hali sinda sa manlainlain na displina, hali sa manlainlain na institusyon, hali sa manlainlain na lugar sa Bikol asin sa ibang parte kan kinaban. Sinda gabos nag-iyo sa simpleng imbitasyon na maghiras kan sadiri—daing bayad ta bako pa man income-generating an satuyang website. Huli digdi, an Magbikol Kita sarong inisyatiba nanggad na minagkan sa puso asin kalag na Bikolnon.\nLauman sa bagong harong na ini kan Magbikol Kita an regular na mga kontribusyon asin mga kolum kan halabang listahan kan mga boluntaryong parasurat hali sa manlainlain na disiplina. Sa Magbikol Kita, maghirirasan kita nin pagkasabot kan kinaban na satuyang hinihiruan sa paagi na madaling masabutan kan gabos. Gamiton ta an mabagsik asin marikas na plataporma kan internet tanganing ikurahaw sa kinaban an mga kaisipan na Bikolnon. Para ini sa satuya gabos, yaon ma kita sain, anuman an satuyang ginigibo.\nSa panahon man na nakakamati kita nin kasakitan, sa panahon man na dakol an karibungan asin kawaran nin paglaom, sa panahon man na dakula an hunâ kan estado sa satuyang mga karapatan pantawo asin mga magkakanigong institusyon arog kan midya, makusog an buót dawa may takot asin pagduwaduwa, ini an satuyang pagsalugsog sa makusog na ringis nin inhustisya—uya an Magbikol Kita Online.\nSa panahon na ini na nangunguriyat an kaputikan, an Magbikol Kita manunuga para sa katotoohan.\nDigdi, urog ta pang pakusugon an satuyang mga tingog—an tingog Bikolnon.\nJoseph\ton July 11, 2020 at 4:42 pm\nMaogmang pataratara saimo Vic sa sa pagpoon kaining Mag-BikolKita.Com! Magdanay man logod an saimong isinasabwag na pisog nin karahayan asin magbunga nin dakol pa. Magayonon na pagpoon! Angayon man sa Ebanghelyo ngunyan manungod sa Parasabwag.


Pagbalyo kan BFAR reg’l office sa Albay mayo nin fondo - sabi\nBula, Camarines Sur --- Naghahanap pa nin fondo an opisina rehiyonal kan Bureau of Fisheries and Aquatic Resources (BFAR) nganing madagos an pagbalyo sa dos mil metros cuadradong lote sa Ciudad nin Ligao kan provincia nin Albay.\nKatuyohan kan planong pagbalyo hale sa Camarines Sur bilang pagsunod na dapat an mga opisina rehiyonal kan gobierno namumugtak sa regional center kan Bicol na iyo an Albay asin maparani pa sa ibang mga provincia kan rehiyon.\nIni an mga pahayag ni Nonie Enolva, opisyal na parataram kan BFAR Bicol kasunod kan pagdonar na nin lote kan LGU Ligao asin kamawotan ni Albay 3rd District Congressman Fernando Cabrero na makahubo na sa saiyang distrito an BFAR regional office.\nAn organisasyon nin mga parasira sa Camarines Sur nagpahayag na milyones pesos an gagastoson kan gobierno sa pagpatindog nin bagong opisina rehiyonal envez na dapat gamiton nalang sa programa sa sektor nin parasira asin nag-aatubang pa sa krisis sa pandemya.\nAn lokal na Pederasyon ng mga Maliliit na Mangingisda ng San Miguel Bay (PEMMA-SMB) Inc. sa nasyonal Pambansang Alyang mga Mangingisda at mga Pamunoan ng Organisasyon (PAMPANO), Inc. na pinamamayohan ni Chairman Charlie Capricho nagtutubod na dapat antes kan desisyon sa pagbalyo kan opisina kinakaipuhan paagihon man giraray sa konsultasyon asin an plano saindang pigcocontra.\nDinagdag pa ni Enolva na an fondo sa mga programa sa sektor nin parasira sa Bicol dai man gagamiton sa pagpa-construhir nin bagong edificio.\nAn ibang lider nin mga parasira nagtutubod sinda nin huli ta si BFAR regional director Nelson Bien taga Albay kaya pigmamawot na hakuton digdi asin darahon sa saindang provincia.\nSa Calabanga, Camarines Sur si Consejal Levy Sta. Ana nagpahayag na nagtalaan sinda nin committee hearing sa Sanggunian Bayan nganing aramon sa sektor nin parasira an saindang panindugan na hahakuton na naman an BFAR regional office sa Albay.\nSi Capricho kan makaulay sa paagi nin telepono kan Bicol Mail nagpahayag nin pagcontra na ihubo an opisina sa Albay mantang bako lang desbentaje sa mga empleado kan ahencia na taga digdi sa Camarines Sur maging man an sektor nin parasira. (dpa)


Tapayas - Wikipedia\nTapayas na tinanom,Kahoy kan tapayas\nTapayas na hinog\nAn pisog kan tapayas na hinog\nAn tapayas (Mehikano: paw'paw) sarong tinanom (carica) na gikan sa Genus Carica. Ini tal na tubo sa tropikong Amerika asin pinatatalubo na dati kan mga Mehikano pirang siglo nang nakaagi. Nakaabot igdi sa Filipinas paagi kan pagdatong igdi kan mga Kastila.\nSaro ining tinanom na garo nangangahoy, landos an pagtubo, na nalangkaw poon 5 abot 10ng metro. Igwa ining mga dahon na natuhaw sa kahawakan niya palibot, halaba an mga takogong pero sa itaas sana an pagdahon. An hawak niya risang may mga gurit kan linuwasan kan mga dahon-takogong asin kan saiyang mga bunga. An mga dahon 50-70 sm an diametro, may hararom na mga liat sa kagilidan niya na igwang 7 pa-oldot.\nKinua sa "https://bcl.wikipedia.org/w/index.php?title=Tapayas&oldid=212348"\nHuring binago an pahinang ini kaitong 24 Agosto 2021, alas 02:59.


Alimbabayod - Wikipedia\nIba-ibang klaseng alimbabayod\nAn alimbabayod (Ingles, millipede) saro sa klaseng hayop napipisan sa Diplopoda asin inaapod na mga myriapod, sarong grupong arthropod na kasararo na diyan an mga alilipan (alohipan) asin iba pang mga insekto na matilaba pero matabilogon an porma asin kadakul mga pinong "bitis" gamit sa pagkamang. Ini may dai mababa sa 20 padis na mga bitis-bitis na magkaibong surogpon o pwedeng umabot labing sanggatos, asin nabulokon kun gustong tumago asin an iba kaini nagkukupsit nin kemikal na mabata' an parong kun hinihiro asin natatakot.\nAn mga alimbabayod mga bagolbolon maghiriro bakong arog kan alilipan na sili-sili na. An kinakarakan kaini mga naglalapang dahon asin iba pang parte kan tinanom na nagraralapa na. An iba kaini nagsusupsop nin fungi o naghihigop mga likido haleng tinanom. An mga ini dai man nakakaonong sa tawo alagad pwedeng peste sa mga hardin asin sa harong orog na sa mga patanoman kun saen pwedeng magratak sa mga bagong tambo. Kadaklan kan siring na hayop nanlalaban paagi nin pagpakupsit nin kemikal asin pagwalat sa kalaban nin mga pinong barahibo. An reproduksyon kaini paagi sa mga "bitis-bitis" inaapod na "gonopod" na nawalat nin esperma sa babaeng alimbabayod.\nKinua sa "https://bcl.wikipedia.org/w/index.php?title=Alimbabayod&oldid=183462"\nHuring binago an pahinang ini kaitong 21 Hulyo 2019, alas 16:48.


Naghihinapos na an huring cuarto kan 2020 kadakle kan mga lokal na gobierno sa Camarines Sur haros maarahit na an calamity fund mantang igwa paman tada alagad panghapin na sana kun magpawalat pang bagyo antes matapos an taon na presente.\nSa Pili, Camarines Sur sinabi ni Alcalde Tomas Bongalonta dakulang bagay si pigtaong ayuda na P80-milyon na sarong bulan na internal revenue allotment (IRA) hali sa Bayanihan to Heal as One Act, gabos na LGUs igwang kaparejong ayuda hali sa gobierno nasyonal alagad pararejas an saindang problema sa pagkulang-kulang na nin calamity fund.\nAwtorisado an LGUs na gamiton an calamity fund sa panlaban sa coronavirus disease na iyo an nakaubos-ubos kan saindang fondo sa calamidad alagad kan magrapado an sunod-sunod na bagyo sa Bicol kulang na an saindang fondo.\nAn solusyon mag-realignment nin fondo hali sa 20 percent development fund nganing iyo an itus-tos sa mga relief operations kan LGUs sa mga apektado kan super typhoon Rolly asin Ulysses.\nSinabi pa ni Bongalonta an tabang kan ibang mga politico siring ninda Diputado Gabby Bordado kan tercer distrito kan Camarines Sur, Senador Sherwin Gatchalian maging mga pribadong kumpaniya na nagdara nin mga donasyon nganing matabangan an apektado kan nakaaging mga calamidad.\nKabale sa mga LGUs na nagpahayag kan parejong problema sa calamity fund iyo an San Fernando, San Jose, Milaor, Magarao, Libmanan, Calabanga asin iba pa.\nKun marealisar an resolusyon kan junta provincial kan Camarines Sur na hinahagad sa Senado na gamiton na an fondo hali sa Bicol Rehabilitation Fund (BRF) na pugol kan gobierno nasyonal makakatabang sa problema sa kakulangan na nin calamity fund.\nGabos na LGUs sa Kabikolan milyon pesos an danyos agricultura asin infrastraktura sa mga nakaaging bagyong Quinta, Rolly, asin Ulysses. (dpa)


An simbolikong eskpresyon kan mga tawo iyo nahaman habang an mga prehistorikong tawo nagpapasiring sa modernong pag-uugali.\nManlainlain na anting-anting asin bulong na bakong medikal\nAn kultura (Ingles: culture, /ˈkʌltʃər/) iyo sarong payong na termino na minasakop sa sosyal na paghiro sagkod norma na mahihiling sa mga pantawong komunidad, pati naman an kaaraman, pagtubod, arte, ley, kustoma, kapabilidad, asin an kaugalian kan mga indibidwal sa mga grupong ini.\nAn mga tawo iyo minaako nin kultura sa paagi kan enkulturasyon asin sosyalisasyon, na iyo pinapahiling sa dibersidad kan mga kultura sa manlainlain na komunidad.\nAn sarong kultural na norma minakaag nin inaakong pag-uugali sa sosyedad; minasirbe ini bilang sarong basehan para sa kaugalian, pagbado, pagtaram, pagyurak sa siwasyon na nagsisirbe bilang sarong plantilya para sa ekspektasyon sa sarong pansosyedad na grupo. An pag-ako sana sa sarong monokultura sa sarong sosyedad iyo pwede magtao nin peligro, kun sain garu sarong espesye sana an mawawara sa paghampang sa pagbabago sa kapalibotan, huli ta sa kakulangan sa minaganang simbag sa pagbabago. Kaya sa militaryong kultura, an kusog-boot iyo pigbibilang na sarong tipikal na kaugalian para sa sarong indibidwal sagkod katundan, onra, asin loyalidad sa sosyedad, sagkod iyo pigbibilang man na simbag sa pagpapadagos nin dae pagkakaintindihan. Sa praktika nin relihiyon, an mga analogong karakter iyo mahihiling sa sarong sosyedad.\nAn Wikimedia Commons igwa nin medya dapit sa Culture.\nCulture sa Encyclopædia Britannica\nKinua sa "https://bcl.wikipedia.org/w/index.php?title=Kultura&oldid=222291"\nHuring binago an pahinang ini kaitong 19 Disyembre 2021, alas 09:59.


Iguang milagro sa DOLE? - Catanduanes Tribune\nIgua palan ning nangyaring milagro sa DOLE provincial office.\nSegun sa mga kimotan na reclamador sa barangay Capilihan, dinara daa kan DOLE an saindang Tulong Panghanapbuhay sa Ating Disadvantaged/Displaced Workers (TUPAD).\nKan Deciembre 7, 2020 daa, quinceng mga tawo an pigrecruit kan sarong taga-DOLE para maglinig kan kapaributan, lalo na tinampong igua pang kalat na hinubon kan bagyo pati na an MRF kan barangay. Diretso man daa uyon an mga ini ta pasueldohon na daa dagos pagkaaga.\nNagpoon daa sinda Dec. 8 minsan dae man nin tinaong pirmadong contrata o documenting mapatunay na sinda nasa TUPAD na.\nAlagad kan fecha 14, pinatonong daa sinda kan taga-DOLE ta dae daa nakabali an barangay sa pag-release kan fondo.\nSagcod sa ngonian, dae pa sindang noticia kung mababayadan pa an saendang pagpagal, ta dae man daang sabi an DOLE kundi maghalat-halat.\nMayad pa daa an icaduwang batch na pigrecruit sa TUPAD ta nabayadan na masque diit sanang aldaw an pigtrabaho, duman pa sa privadong lote, he! he! he!\nQuince man daang tawo an pigrecruit sa 2nd batch, alagad an pito daa duman mga kafamilia kan taga-DOLE na dae man nagtrabaho.\nAn walong natada dinara sa privadong lote na cagsadiri daa ning gatrabaho sa abroad. Duman sinda gagabi magpoon alas siete hanggan alas dies asin tolong oras man pagkahapon cada Sabado y Simba sa laog nin sambulan.\nAn masakit palan ta bago pa man sinda piglista sa TUPAD, pinatuga daa sinda na sa cinco mil na saendang marecibe, sanribo an mapunta sa recruiter.\nAldaw daa kan pag-claim kan bayad sa TUPAD, nag-apod na an recruiter para magpaguiromdom kan saiyang parte.\nNagduman sa DOLE an grupo para mag-clain kan saendang tracking number na itao sa remittance agency. An saro ngani sa nagtrabaho nasa Legazpi na, kaya an menor de edad na aqui kan sarong kaibahan an nagpirma sa papel para saiya.\nAn tracking number kan nasa ibong duman na tinao sa recruiter. Siya na man daa an nagkubra kan cuarta sa remittance agency. Kung pinan-o ta bako man siya an claimant, dae ta isi.\nAn cadaclan daa sa walong reclamador hinagadan nin tig-sanribo, alagad an saro naggumod-gumod caya quinientos sana an dinuhor.\nBahala na daa an DOLE mag-imbestigar sa barangay sa mga pangyayaring ini, ta igua man daa sindang evidencia.\nIyo man ini minsan an masakit sa dacul na cuartang panartag kan gobyerno. Kung bakong payroll padding an gigibohon, maquis-maquis sa oras, o pagkaltas sa sueldo an gigibohon kan mga maitom an kalag.\nKung maogma daa an nagrecibeng taga-DOLE kan makua niya an manangribo, tibaad sing-otan na ini nin maripot ngonian….\nDapat padagoson kan PNP an saendang pagdakop sa mga parasugal sa barangay, lalo na an mga recipiente nin quince mil cada tolong bulan sa 4Ps.\nSayang an pagtao kan asistenciang ini kan gobyerno na hari sa pigabayad na buwis kan mga may trabaho kung uuboson man sana kan mga daeng trabaho sa sugal, alak asin sigarilyo.\nAn iba man, bako na pagnegosyo o pag-ataman nin gulay o hayop an pigapabuagan kan cuarta kundi an pagbakal nin mga telebisyon, sound system o pridyider, pati na satellite TV.\nMaculog sa boot kan mga parabayad nin buwis na maheling an saendang pinagaran na pigawaldas man sana sa daeng dating mga bagay.\nCotana, haleon na sa listahan an mga familiang dae man nagagamit sa patanos an itinaong asistencia.\nAn kaso kan mga tablad na 4Ps pareho man kan cadaclan kan satong mga parahagot y parasamhod.\nSegun sa istorya, mangutang an mga ini sa capitalista para sa saendang pagcaon pagtukad sa pungko. Alagad pakababa kan ginatos na kilo nin abaca o lasa, an cuartang nakua ibakal man nin Ginebra, Emperador, San Miguel Beer o Fundador, idagdag pa an masiram na pulutan para sa duwa o tolong aldaw na irinuman.\nPakapawasi, dae na naman nin imo. Mangutang na naman para maghag-ot.\nPirmi na sanang iyo ini, caya gayaman lalo an mga parapautang na cotana iyo an magtabang saendang maging responsable sa pagkapot nin cuartang pinagalan, pwe!


An Bautismo Asin an Saindong Relasyon sa Dios | Itinotokdo kan Biblia\nAn Bautismo Asin an Saindong Relasyon sa Dios\nPaano ginigibo an Kristianong bautismo?\nAnong mga lakdang an kaipuhan nindong gibohon tanganing makualipikar para sa bautismo?\nPaano nagdudusay sa Dios an sarong tawo?\nAno an espesyal na dahelan na magpabautismo?\n1. Taano an sarong Etiopeng opisyal sa palasyo ta naghagad na bautismohan?\n“UYA! May tubig; ano an nakakaolang sako na mabautismohan?” Iyan an hapot nin sarong Etiopeng opisyal sa palasyo kan enot na siglo. Pinatunayan saiya nin sarong Kristiano na an ngaran Felipe na si Jesus an ipinanugang Mesiyas. Napahiro an puso huli sa nanodan nia sa Kasuratan, an Etiope naggibo nin aksion. Ipinaheling nia na gusto niang mabautismohan!—Gibo 8:26-36.\n2. Taano ta maninigo nindong isipon nin seryoso an manongod sa bautismo?\n2 Kun pinag-adalan na nindo nin maingat an enot na mga kapitulo kan librong ini kaiba an saro sa mga Saksi ni Jehova, tibaad magsaboot kamo na andam na kamong maghapot, ‘Ano an nakakaolang sako na mabautismohan?’ Siertong nanodan na nindo an manongod sa panuga kan Biblia na buhay na daing katapusan sa Paraiso. (Lucas 23:43; Kapahayagan 21:3, 4) Nanodan na man nindo an manongod sa tunay na kamugtakan kan mga gadan asin sa paglaom na pagkabuhay liwat. (Eclesiastes 9:5; Juan 5:28, 29) Posibleng marhay na nakikiasosyar na kamo sa Mga Saksi ni Jehova sa saindang mga pagtiripon kan kongregasyon asin naheling na nindo personalmente kun paano ninda isinasagibo an tunay na relihion. (Juan 13:35) An pinakamahalaga, posibleng marhay na pinonan na nindong pataluboon an personal na relasyon ki Jehova Dios.\n3. (a) Anong pagboot an itinao ni Jesus sa saiyang mga parasunod? (b) Paano ginigibo an bautismo sa tubig?\n3 Paano nindo ikakapaheling na gusto nindong paglingkodan an Dios? Sinabihan ni Jesus an saiyang mga parasunod: “Paduman kamo asin gumibo kamo nin mga disipulo sa mga tawo kan gabos na nasyon, na bautismohan nindo sinda.” (Mateo 28:19) Si Jesus mismo nagtao kan halimbawa paagi sa pagpabautismo sa tubig. Dai sia winisikan nin tubig, asin dai sia nagpabubo sana nin tubig sa saiyang payo. (Mateo 3:16) An terminong “bautismohan” hale sa termino sa Griego na nangangahulogan na “ibuntog.” Kun siring, an Kristianong bautismo nangangahulogan nin biyong pagbuntog, o paglubog, sa tubig.\n4. Ano an ipinaparisa kan bautismo sa tubig?\n4 An bautismo sa tubig sarong kahagadan para sa gabos na gustong magkaigwa nin relasyon ki Jehova Dios. An bautismo hayagan na ipinaparisa an saindong pagmawot na paglingkodan an Dios. Ipinapaheling kaiyan na ikinakaogma nindong marhay an paggibo kan kabotan ni Jehova. (Salmo 40:7, 8) Minsan siring, tanganing makualipikar sa bautismo, may depinidong mga lakdang na kaipuhan nindong gibohon.\nKAIPUHAN AN KAARAMAN ASIN PAGTUBOD\n5. (a) Ano an enot na lakdang tanganing makualipikar para sa bautismo? (b) Taano ta mahalaga an Kristianong mga pagtiripon?\n5 Pinonan na nindo an enot na lakdang. Paano? Paagi sa paglaog sa isip nin kaaraman manongod ki Jehova Dios asin ki Jesu-Cristo, tibaad paagi sa sistematikong pag-adal sa Biblia. (Juan 17:3) Alagad dakol pa an kaipuhan na manodan. Gusto kan mga Kristiano na ‘mapano kan tamang kaaraman sa kabotan nin Dios.’ (Colosas 1:9) An pag-atender sa mga pagtiripon kan kongregasyon kan Mga Saksi ni Jehova makakatabang na marhay sa bagay na ini. Mahalagang mag-atender sa siring na mga pagtiripon. (Hebreo 10:24, 25) An regular na pag-atender sa mga pagtiripon makakatabang sa saindo na dagdagan an saindong kaaraman manongod sa Dios.\nAn pagkua nin tamang kaaraman sa Tataramon nin Dios sarong mahalagang lakdang tanganing makualipikar para sa bautismo\n6. Gurano kadakol na kaaraman sa Biblia an kaipuhan nindo tanganing makualipikar para sa bautismo?\n6 Siempre, dai nindo kaipuhan na manodan an gabos na nasa Biblia tanganing makualipikar sa bautismo. An Etiopeng opisyal sa palasyo may kadikit nang kaaraman, alagad kinaipuhan nia an tabang na masabotan an nagkapirang kabtang kan Kasuratan. (Gibo 8:30, 31) Kaagid kaiyan, dakol pa an kaipuhan na manodan nindo. Sa katunayan, dai kamo noarin man maontok sa pag-adal manongod sa Dios. (Eclesiastes 3:11) Minsan siring, bago kamo pumuede nang bautismohan, kaipuhan nindong manodan asin akoon an kisuerra pundamental na mga katokdoan sa Biblia. (Hebreo 5:12) Kaiba sa mga katokdoan na iyan an katotoohan manongod sa kamugtakan kan mga gadan asin an importansia kan ngaran nin Dios asin kan saiyang Kahadean.\n7. Ano an maninigong magin epekto sa saindo nin pag-adal sa Biblia?\n7 Pero, bakong igo an kaaraman sana huli ta ‘kun dai nin pagtubod imposible na an Dios mapanigoan na gayo.’ (Hebreo 11:6) An Biblia nagsasabi sato na kan madangog kan nagkapirang tawo sa suanoy na siudad nin Corinto an mensahe kan mga Kristiano, sinda “nagpoon na tumubod asin mabautismohan.” (Gibo 18:8) Sa kaagid na paagi, maninigo na panoon kamo kan pag-adal sa Biblia nin pagtubod na iyan an ipinasabong na Tataramon nin Dios. An pag-adal sa Biblia maninigong makatabang sa saindo na magkaigwa nin pagtubod sa mga panuga nin Dios asin sa nagliligtas na puersa kan atang ni Jesus.—Josue 23:14; Gibo 4:12; 2 Timoteo 3:16, 17.\nPAGPAABOT SA IBA KAN KATOTOOHAN SA BIBLIA\n8. Ano an mapahiro sa saindo na ipaabot sa iba an nanodan nindo?\n8 Mantang an pagtubod nagtatalubo sa saindong puso, madedepisilan kamong sadirihon na sana an saindong nanodan. (Jeremias 20:9) Mamomotibar nanggad kamong sabihon sa iba an manongod sa Dios asin sa saiyang mga katuyohan.—2 Corinto 4:13.\nAn pagtubod maninigong magpahiro sa saindo na ipaabot sa iba an saindong tinutubod\n9, 10. (a) Kiisay nindo puedeng ponan na ipaabot an katotoohan sa Biblia? (b) Ano an maninigo nindong gibohon kun gusto nindong makikabtang sa organisadong paghuhulit kan Mga Saksi ni Jehova?\n9 Puede nindong ponan na ipaabot sa iba an katotoohan sa Biblia paagi sa mataktikang pakikipag-olay manongod dian sa saindong mga paryente, katood, kataed, asin katrabaho. Pag-abot nin panahon, magugustohan na nindong makikabtang sa organisadong paghuhulit kan Mga Saksi ni Jehova. Sa puntong iyan, dai mag-alangan na ipakipag-olay ini sa Saksi na nagtotokdo sa saindo sa Biblia. Kun malinaw na kualipikado na kamo para sa pampublikong ministeryo, gigibohon an mga areglo tanganing kamo kan nagtotokdo sa saindo makaolay kan duwa sa kamagurangan sa kongregasyon.\n10 Ini mapangyaring orog pa nindong makamidbid an nagkapira sa Kristianong kamagurangan, na nagpapastor sa aripompon nin Dios. (Gibo 20:28; 1 Pedro 5:2, 3) Kun marisa kan mga magurang na ini na kamo nakakasabot asin nagtutubod sa pundamental na mga katokdoan sa Biblia, namumuhay kaoyon kan mga prinsipyo nin Dios, asin talagang gustong magin saro sa Mga Saksi ni Jehova, ipapaaram ninda saindo na kualipikado na kamong makikabtang sa pampublikong ministeryo bilang sarong dai pa bautisadong parahayag kan maogmang bareta.\n11. Anong mga pagbabago an tibaad kaipuhan na gibohon nin nagkapira bago sinda makualipikar para sa pampublikong ministeryo?\n11 Sa ibong na lado, tibaad kaipuhan nindong gumibo nin nagkapirang pagbabago sa saindong estilo nin pamumuhay asin mga ugale tanganing makualipikar para sa pampublikong ministeryo. Tibaad kaiba digdi an pagpondo sa nagkapirang gibohon na hinilom nindo sa iba. Huli kaini, bago kamo magpresentar na magin dai pa bautisadong parahayag, kaipuhan na kamo dai naggigibo nin seryosong mga kasalan, arog baga nin seksuwal na inmoralidad, pagbuburat, asin pagdodroga.—1 Corinto 6:9, 10; Galacia 5:19-21.\nAN PAGSOLSOL ASIN PAGKAKOMBERTIR\n12. Taano ta kaipuhan an pagsolsol?\n12 May iba pang mga lakdang na dapat na gibohon bago kamo makualipikar para sa bautismo. Si apostol Pedro nagsabi: “Magsorolsol kamo . . . asin magbakle tanganing an saindong mga kasalan mapara.” (Gibo 3:19) An pagsolsol iyo an pakamate nin sinserong pagbasol sa nagibo nindo. An pagsolsol malinaw nanggad na angay kun an saro namuhay sa inmoral na paagi, alagad kaipuhan man iyan dawa kun an saro namuhay nin medyo malinig man sa moral. Taano? Huli ta an gabos na tawo parakasala asin nangangaipo nin kapatawadan nin Dios. (Roma 3:23; 5:12) Bago nag-adal sa Biblia, dai nindo aram kun ano an kabotan nin Dios. Kaya paano mangyayaring kamo makapamuhay na lubos na kaoyon kan saiyang kabotan? Kun siring, kaipuhan an pagsolsol.\n13. Ano an pagkakombertir?\n13 An pagsolsol dapat na sundan nin pagkakombertir, o ‘pagbakle.’ Labi kisa pakamate sana nin pagbasol an dapat nindong gibohon. Kaipuhan nindong haboan an dati nindong pamumuhay asin magkaigwa nin marigon na determinasyon na gigibohon na nindo an tama poon ngonyan. An pagsolsol asin pagkakombertir mga lakdang na dapat nindong gibohon bago bautismohan.\nPERSONAL NA PAGDUSAY\n14. Anong mahalagang lakdang an dapat nindong gibohon bago bautismohan?\n14 May saro pang mahalagang lakdang na dapat na gibohon bago bautismohan. Dapat nindong idusay an saindong sadiri ki Jehova Dios.\nPersonal na daw kamong nakapagdusay sa Dios sa pamibi?\n15, 16. Ano an boot sabihon kan pagdusay kan saindong sadiri sa Dios, asin ano an nagpapahiro sa sarong tawo na gibohon ini?\n15 Kun idinudusay nindo an saindong sadiri ki Jehova Dios sa odok na pamibi, nanunuga kamo na itatao nindo sa saiya an saindong dai nababangang debosyon sagkod lamang. (Deuteronomio 6:15) Pero, taano ta gugustohon nin saro na gibohon iyan? Bueno, ipamugtak ta baga na pinonan nin sarong lalaki na mangilusyon sa sarong babae. Mientras na orog nia ining namimidbid asin naheheling nia na ini may marahay na mga kualidad, orog man siang naaakit digdi. Pag-abot nin panahon, natural sanang hagadon nia digdi na pakasalan sia. Totoo, an pagpapakasal nangangahulogan nin pagkaigwa nin dugang pang mga paninimbagan. Alagad an pagkamoot mapahiro sa saiya na gibohon an mahalagang lakdang na iyan.\n16 Kun mamidbid asin mamotan na nindo si Jehova, napapahiro kamo na paglingkodan sia na mayong ibinubugtak na kondisyon o sagkodan sa pagsamba sa saiya. An siisay man na gustong sumunod sa Aki nin Dios, si Jesu-Cristo, kaipuhan na ‘paindahan an saiyang sadiri.’ (Marcos 8:34) Pinapaindahan niato an satong sadiri paagi sa pagsierto na an personal na mga pagmawot asin pasohan dai nakakaolang sa satong lubos na pagkuyog sa Dios. Kun siring, bago kamo mabautismohan, an paggibo kan kabotan ni Jehova Dios dapat na iyo an saindong pangenot na katuyohan sa buhay.—1 Pedro 4:2.\nPAGDAOG SA TAKOT NA MAGKULANG\n17. Taano ta tibaad mag-alangan an nagkapira na magdusay sa Dios?\n17 An nagkapira nag-aalangan na magdusay ki Jehova huli ta medyo natatakot sindang gibohon an siring kaseryosong lakdang. Tibaad ikinakatakot ninda na sinda maninimbag sa Dios bilang sarong nagdusay na Kristiano. Huling natatakot na tibaad sinda magkulang asin masudyaanan ki Jehova, nagsasaboot sinda na pinakamarahay logod na dai magdusay sa saiya.\n18. Ano an makakapahiro sa saindo na magdusay ki Jehova?\n18 Mientras na nanonodan nindong kamotan si Jehova, mapapahiro kamong magdusay sa saiya asin gibohon an pinakamakakaya nindo na maotob iyan. (Eclesiastes 5:4) Pakatapos nindong magdusay, siertong gusto nindong “maglakaw na angay ki Jehova sa katuyohan na lubos na makapaogma sa saiya.” (Colosas 1:10) Huli sa saindong pagkamoot sa Dios, dai nindo iisipon na depisilon na gibohon an saiyang kabotan. Daing duwa-duwa na maoyon kamo ki apostol Juan, na nagsurat: “Ini iyo an boot sabihon kan pagkamoot sa Dios, na kuyogon niato an saiyang mga togon; pero an saiyang mga togon dai nakakapagabat.”—1 Juan 5:3.\n19. Taano ta dai kamo kaipuhan na matakot na magdusay sa Dios?\n19 Dai nindo kaipuhan na magin sangkap tanganing magdusay sa Dios. Si Jehova nakakaaram kan saindong mga limitasyon asin dai noarin man naghahagad sa saindo na gumibo nin labi sa kaya nindong gibohon. (Salmo 103:14) Gusto nia kamong mapakarhay asin susuportaran asin tatabangan nia kamo. (Isaias 41:10) Makakasierto kamo na kun magtitiwala kamo ki Jehova sa bilog nindong puso, ‘itatanos nia an saindong mga dana.’—Talinhaga 3:5, 6.\nPAGSIMBOLISAR KAN SAINDONG PAGDUSAY PAAGI SA PAGPABAUTISMO\n20. Taano an pagdusay ki Jehova ta dai puedeng magdanay na pribadong bagay?\n20 An pag-isip-isip manongod sa mga bagay na natokar pa sana niato tibaad makatabang sa saindo na personal na magdusay ki Jehova sa pamibi. An gabos na talagang namomoot sa Dios dapat man na ‘magpahayag sa publiko para sa kaligtasan.’ (Roma 10:10) Paano nindo iyan gigibohon?\nAn bautismo nangangahulogan nin pagkagadan sa dati niatong pamumuhay asin pagkabuhay tanganing gibohon an kabotan nin Dios\n21, 22. Paano kamo makakagibo nin ‘pagpahayag sa publiko’ kan saindong pagtubod?\n21 Paaramon an parakoordinar kan grupo nin kamagurangan sa saindong kongregasyon na gusto nindong magpabautismo. Iaareglo nia na repasohon sa saindo nin nagkapirang magurang sa kongregasyon an dakol na hapot na nagtatratar kan pundamental na mga katokdoan kan Biblia. Kun mag-oyon an mga magurang na ini na kamo kualipikado, sasabihon ninda sa saindo na puede kamong mabautismohan sa masunod na oportunidad. * An sarong pahayag na rinerepaso an kahulogan nin bautismo sa parate itinatao sa siring na mga okasyon. Dangan iniimbitaran kan espiker an gabos na kandidato sa bautismo na simbagon an duwang simpleng hapot bilang sarong paagi na gibohon an berbal na ‘pagpahayag sa publiko’ kan saindang pagtubod.\n22 An bautismo mismo an nagpapamidbid sa saindo sa publiko bilang sarong indibiduwal na nagdusay sa Dios asin na ngonyan saro na sa Mga Saksi ni Jehova. An mga kandidato sa bautismo biyong ilinulubog sa tubig tanganing ipaheling sa publiko na sinda nagdusay na ki Jehova.\nAN KAHULOGAN KAN SAINDONG BAUTISMO\n23. Ano an boot sabihon kan bautismohan “sa ngaran kan Ama asin kan Aki patin kan banal na espiritu”?\n23 Sinabi ni Jesus na an saiyang mga disipulo babautismohan “sa ngaran kan Ama asin kan Aki patin kan banal na espiritu.” (Mateo 28:19) Ini nangangahulogan na minimidbid nin sarong kandidato sa bautismo an autoridad ni Jehova Dios asin ni Jesu-Cristo. (Salmo 83:18; Mateo 28:18) Minimidbid man nia an pagpunsionar asin paghiro kan banal na espiritu, o puersa aktiba, nin Dios.—Galacia 5:22, 23; 2 Pedro 1:21.\n24, 25. (a) Ano an isinisimbolo kan bautismo? (b) Anong hapot an kaipuhan na masimbag?\n24 Minsan siring, an bautismo bako sanang pagbuntog sa tubig. Iyan simbolo nin sarong bagay na mahalagang marhay. An pag-irarom sa tubig nagsisimbolisar na kamo nagadan na sa dati nindong pamumuhay. An paghawas sa tubig nagpaparisa na kamo buhay na ngonyan tanganing gibohon an kabotan nin Dios. Girumdomon man na kamo nagdusay ki Jehova Dios mismo, bakong sa sarong gibohon, causa, ibang mga tawo, o sa sarong organisasyon. An saindong pagdusay asin bautismo kapinonan nin sarong dayupot na marhay na pakikikatood sa Dios—sarong haraning marhay na relasyon sa saiya.—Salmo 25:14.\n25 An bautismo dai naggagarantiya nin kaligtasan. Si apostol Pablo nagsurat: “Padagos kamong maghingoa na makamtan an saindong kaligtasan na may takot asin pagtakig.” (Filipos 2:12) An bautismo kapinonan sana. An hapot, Paano kamo makakapagdanay sa pagkamoot nin Dios? Itatao kan satong ultimong kapitulo an simbag.\n^ par. 21 An mga pagbautismo regular na kabtang kan taonan na mga asamblea asin kombension na ginigibo kan Mga Saksi ni Jehova.\nAn Kristianong bautismo biyong paglubog sa tubig, bako sanang pagwisik.—Mateo 3:16.\nAn mga lakdang na minasagkod sa bautismo nagpopoon sa paglaog sa isip nin kaaraman asin pagpaheling nin pagtubod na sinusundan nin pagsolsol, pagkakombertir, asin pagdusay kan sadiri sa Dios.—Juan 17:3; Gibo 3:19; 18:8.\nTanganing makapagdusay ki Jehova, dapat nindong paindahan an saindong sadiri, kun paanong pinaindahan kan mga tawo an saindang sadiri tanganing sumunod ki Jesus.—Marcos 8:34.\nIsinisimbolisar kan bautismo an pagkagadan nin saro sa dating pamumuhay asin pagkabuhay tanganing gibohon an kabotan nin Dios.—1 Pedro 4:2.